title: Kauhajoen Karhu kaudella 2009–2010

text: Seuraavassa ottelussa sarjakärki Pyrintö osoittautui Karhua vahvemmaksi, mutta toisen neljänneksen kolme viimeistä ottelua päättyivät kauhajokisten voittoon. Karhun saivat ennen vuoden vaihdetta todeta paremmakseen sarjanousija Salon Vilpas sekä edelliskauden finalistit Namika Lahti ja Joensuun Kataja.


title: Kauhajoen Karhu kaudella 2009–2010

text: Runkosarjan toiselta neljännekseltä Karhulle merkittiin sarjataulukkoon neljä voittoa ja seitsemän tappiota. Nämä neljä voittoa tulivat kaikki joulukuun kuudesta ottelusta. Joulukuussa erittäin kovilla tehoilla (20,7 pistettä, 14,2 levypalloa ja 5,2 koriinjohtanutta syöttöä) pelannut Jeremiah Wood valittiin Korisliigan kuukauden pelaajaksi heti ensimmäisen Karhussa pelatun kuukauden jälkeen.


title: Kauhajoen Karhu kaudella 2009–2010

text: Runkosarjan kolmas neljännes jatkui Karhun osalta siitä mihin toinen neljännes päättyi. Joukkueen voittoputki kasvoi voitetun Espoon Honka-ottelun jälkeen jo neljän ottelun mittaiseksi, joka oli Karhun Korisliiga-taipaleen siihen asti pisin voittoputki. Voitokkaan Honka-ottelun jälkeen pahimmillaan kahdeksan pistettä viimeistä edellistä perässä ollut Karhu oli noussut sarjataulukossa jo tasapisteisiin Salon Vilppaan ja Forssan Koripoikien kanssa.


title: Kauhajoen Karhu kaudella 2009–2010

text: Karhun voittoputki katkesi sitten seuraavassa ottelussa Kouvoja vastaan, jossa kouvolalaiset olivat parempia lukemin 97–83. Ottelusta puuttui Karhun takamies Maurice Horton, joka oli edellisessä ottelussa Honkaa vastaan loukannut jalkansa. Horton oli sivussa myös seuraavasta ottelusta, jossa Karhun vastustajaksi oli saapunut Lappeenrannan NMKY. Kolmantena ulkomaalaisena oli näissä otteluissa mukana siten ensimmäiset ottelunsa yli kuukauteen pelannut Karhun reservimies Keith Gayden. Lappeenrannan NMKY:n amerikkalaistakamies Matthew Gibson antoi Karhua vastaan pelatun ottelun jälkeisessä dopingtestissä positiivisen, nandrolonin aineenvaihduntatuotetta sisältäneen näytteen. Ottelun lopputulokseen ja tilastoihin ei dopingrikkomuksen takia kuitenkaan tehty muutoksia, sillä Gibsonin edustama LrNMKY hävisi kyseisen ottelun Karhulle lukemin 87–81. Gibsonille Suomen Koripalloliitto sen sijaan langetti kahden vuoden toimintakiellon.


title: Kauhajoen Karhu kaudella 2009–2010

text: Vierasottelu Forssan Koripoikia vastaan oli molemmille joukkueille tärkeä sarjassa säilymisen kannalta. Ottelua olikin saapunut Forssaan seuraamaan Kauhajoelta kaksi bussilastillista Karhun kannattajia. FoKoPo oli kuitenkin jo kolmatta kertaa kauden keskinäisissä otteluissa parempi. Tällä kertaa lukemin 75–68.


title: Kauhajoen Karhu kaudella 2009–2010

text: Karhun vierasotteluputki jatkui KTP-Basketia ja UU-Korihaita vastaan. Näistä otteluista ensimmäinen päättyi KTP:n kotivoittoon ja jälkimmäinen Karhun vierasvoittoon. Tästä joukkueen kausi jatkui kotitappiolla Torpan Pojille sekä vierastappiolla runkosarjan kärkijoukkueelle, Tampereen Pyrinnölle. Ottelu Pyrintöä vastaan oli tuomarilinjaltaan erikoinen, sillä kamppailussa vihellettiin joukkueille yhteensä seitsemän teknistä virhettä. Virheet koituivat myös Karhun Jeremiah Woodin kohtaloksi, joka sai teknisten virheiden myötä suihkukomennuksen varsin aikaisessa vaiheessa. Karhun neljäs amerikkalaisvahvistus Keith Gayden lähti ennen Pyrintö-ottelua takaisin kotimaahansa Yhdysvaltoihin.


title: Kauhajoen Karhu kaudella 2009–2010

text: Karhun seuraava runkosarjan ottelu oli jälleen sarjassa säilymisen kannalta erittäin tärkeä. Vastassa oli sarjataulukon viimeisenä ollut Salon Vilpas, joka oli ennen keskinäistä ottelua sarjatilanteessa kaksi voittoa Karhua jäljessä. Paikkapuolustusta ottelussa paljon käyttäneet salolaiset kiusasivat Karhua pitkään, mutta joutuivat lopulta toteamaan vastustajan paremmaksi lukemin 59–67. Forssan hävitessä samanaikaisesti ottelunsa, nousi Karhu yksinään sarjataulukossa sijalle kymmenen, joka riittäisi kauden päätteeksi takaamaan sarjapaikan Korisliigassa myös tulevalle kaudelle.


title: Kauhajoen Karhu kaudella 2009–2010

text: Kotiottelusta Namika Lahtea vastaan Kauhajoki otti helpon voiton. Komeimmat tilastot ottelussa keräsi Jeremiah Wood, joka ylsi Korisliigassa harvinaiseen tripla-tuplaan. Woodille tilastoitiin ottelussa pisteiden ja levypallojen lisäksi kaksinumeroiset lukemat myös koriinjohtaneissa syötöissä, joita kertyi yhteensä kymmenen. Neljänneksen viimeiseen otteluun Karhu matkusti Joensuuhun, jossa paikallinen Kataja otti pohjalaisista tärkeän voiton lukemin 87–74.


title: Kauhajoen Karhu kaudella 2009–2010

text: Kolmannen neljänneksen otteluista Karhu voitti viisi ja hävisi kuusi. Runkosarjan kolmannen neljänneksen jälkeen Karhu oli ottanut putoamiskamppailussa neljän pisteen kaulan pahimpiin kilpailijoihinsa Salon Vilppaaseen ja Forssan Koripoikiin.


title: Kauhajoen Karhu kaudella 2009–2010

text: Viimeinen neljännes alkoi muiden neljännesten tapaan ottelulla Espoon Honkaa vastaan. Ottelussa Honkaa vastaan Karhu jäi ilman sarjapisteitä, kuten myös seuraavassa ottelussaan yhdentoista ottelun voittoputkessa olleita Kouvoja vastaan. Karhun joukkue vahvistui vielä ennen helmikuun lopun seurasiirtoikkunan päättymistä amerikkalaispelaaja Jonathan Morriksella. Morris oli jo kymmenes Karhua kauden runkosarjassa edustanut yhdysvaltalainen pelaaja.


title: Kauhajoen Karhu kaudella 2009–2010

text: Karhun kausi jatkui vierasottelulla Lappeenrannan NMKY:tä vastaan. Lappeenrantalaisille ei ottelussa annettu mahdollisuuksia ja isommillaan jo yli 40 pisteessä käynyt ero kaventui lopulta lukemiin 69–98. Lappeenrannassa pelatun ottelun jälkeen Karhulla oli sarjaohjelmassa luvassa kolmen kotiottelun putki. Kaikki nämä ottelut päättyivät Karhun voittoon. Kauhajokiset paremmakseen saivat todeta Forssan Koripojat sekä tiukkojen vaiheiden jälkeen KTP-Basket ja UU-Korihait.


title: Kauhajoen Karhu kaudella 2009–2010

text: Karhun neljän ottelun voittoputki päättyi vierastappioon Torpan Pojille. Seuraavaan otteluun Karhu sai lähteä ensi kauden sarjapaikasta varmistuneena, sillä ainoa uhkaaja Salon Vilpas oli hävinnyt aiemmin ottelunsa Tampereen Pyrintöä vastaan. Kolme viimeistä kotiottelua voittanut Karhu oli lähellä ottaa jo neljännen perättäisen kotivoiton. Sarjaa johtanut Pyrintö voitti kuitenkin ottelun Chris Hesterin viimeisellä sekunnilla levyn kautta sisään heitetyllä kolmen pisteen korilla.


title: Kauhajoen Karhu kaudella 2009–2010

text: Seuraavasta kahdesta tappioon päättyneestä ottelusta Jeremiah Wood oli sivussa nivusvamman vuoksi. Karhusta päänahan ottivat Salon Vilpas ja Namika Lahti. Karhun runkosarjan viimeinen ottelu pelattiin kotiyleisön edessä Joensuun Katajaa vastaan. Pudotuspelipaikasta vielä taistellut Kataja oli tässä ottelussa parempi lukemin 84–95.


title: Kauhajoen Karhu kaudella 2009–2010

text: Runkosarjan viimeisen neljänneksen otteluista Karhu otti siis yhteensä neljä voittoa ja kärsi seitsemän tappiota.


title: Kauhajoen Karhu kaudella 2009–2010

text: Karhun sentteripelaajasta Jeremiah Woodista tuli runkosarjan päätyttyä Korisliigan historian ensimmäinen pelaaja, joka voitti samanaikaisesti sekä levypallo- että syöttötilaston. Wood oli kärkipäässä myös pistetilastossa, jossa hän sijoittui viidenneksi. Toinen Karhun pelaajista pistetilastossa kymmenen parhaan sijoittunut oli seitsemäntenä ollut Reginald Golson. Tehokkustilastossa Wood oli liigan ylivoimainen ykkönen. Lisäksi Wood oli sarjan viidenneksi tarkin kahden pisteen heitoissa ja kuudenneksi paras riistotilastossa, jossa Golson sijoittui neljänneksi. Muita kymmenen parhaan joukkoon sijoittumisia ei sarjan merkittävimmissä tilastoissa Karhun pelaajien osalta ollut.


title: Kauhajoen Karhu kaudella 2009–2010

text: Koripalloliiton kauden päätösgaalassa Karhun Eldar Skamo valittiin Korisliigan vuoden kehittyneimmäksi pelaajaksi. Skamo arvostettiin liigan kehittyneimmäksi pelaajaksi myös Eurobasket.com –koripallosivuston valinnoissa. Lisäksi sivusto arvosti Karhusta Jeremiah Woodin Korisliigan vuoden pelaajaksi, vuoden ulkomaalaisvahvistukseksi sekä vuoden sentteriksi. Eurobasket.com valitsi Woodin myös liigan ykköstähdistöviisikkoon, ulkomaalaistähdistöviisikkoon sekä puolustustähdistöviisikkoon.


title: Kauhajoen Karhu kaudella 2009–2010

text: "Lyhenteet: O = Ottelut, 2% = Kahden pisteen heittojen onnistumisprosentti, 3% = Kolmen pisteen heittojen onnistumisprosentti, 1% = Vapaaheittojen onnistumisprosentti, L = Levypallokeskiarvo, S = Koriin johtaneiden syöttöjen keskiarvo, M = Menetyksien keskiarvo, R = Pallonriistojen keskiarvo, T = Koriin heiton torjuntojen keskiarvo, P = Pistekeskiarvo"


title: Disibodenberg

text: Disibodenberg on raunioitunut luostari Rheinland-Pfalzissa Saksassa. Luostarin perusti pyhä Disibod. Hildegard Bingeniläinen, joka on kirjoittanut Disibodin elämäkerran "Vita Sancti Disibodi", asui Disibodenbergissä jonkin aikaa.


title: Disibodenberg

text: Disibod tuli vuonna 640 Irlannista Frankkien valtakuntaan lähetyssaarnaajaksi. Työskenneltyään 10 vuotta Vosgesissa ja Ardennesissa hän siirtyi lähelle Odernheim am Glania ja ryhtyi opettamaan. Luostari perustettiin hänen kuolemansa jälkeen. Normannit ja unkarilaiset ryöstivät ja tuhosivat paikan useaan kertaan, mutta Mainzin arkkipiispa Willigis rakensi kirkon ja luostari uudestaan 900-luvulla.


title: Gene Lockhart

text: Gene Lockhart (18. heinäkuuta 1891 London, Ontario, Kanada – 31. maaliskuuta 1957 Santa Monica, Kalifornia, Yhdysvallat) oli kanadalainen näyttelijä. Parhaan miessivuosan Oscar-ehdokkaana hän oli vuonna 1938 elokuvasta "Casbahin vanki". Hänen muihin elokuviinsa kuuluvat muun muassa "Hymyillen läpi elämän" (1922), "Pyövelitkin kuolevat" (1943) ja "Susanin kääntymys" (1947).


title: Gene Lockhart

text: Lockhart on saanut kaksi tähteä Hollywood Walk of Famelle.


title: Phylloscopus calciatilis

text: Phylloscopus calciatilis on Kaakkois-Aasiasta kotoisin oleva uunilintujen sukuun kuuluva varpuslintu. Tieteelle uuden lajin löysi vuoden 2009 joulukuussa BirdLifen kansainvälinen tutkijaryhmä. Laji esiintyy Vietnamissa ja Laosissa.


title: Phylloscopus calciatilis

text: Aluksi lintua luultiin 1 000 kilometriä pohjoisempana Kiinassa pesiväksi kultauunilinnuksi. Lajit ovat hyvin samannäköiset, mutta niiden laulu eroaa selvästi toisistaan. "Calciatilis" on myös kooltaan pienempi, sen siivet ovat pyöreämmät ja nokka suurempi. Lopullinen varmistus saatiin DNA-tutkimuksella.


title: Phylloscopus calciatilis

text: Alueella, jossa laji elää, Vietnamin ja Laosin rajaseudulla, on runsaasti linnulle sopivaa metsäistä karstimaata. Kummankin maan puolella on luonnonsuojelualueet.


title: Phylloscopus calciatilis

text: Seuraavaksi BirdLife selvittää tämän uuden lajin uhanalaisuuden. Lajille on annettu englanninkielinen nimi Limestone Leaf-warbler. Lajilla ei ole vielä suomenkielistä nimeä.


title: Philip Dejworek

text: Philip Dejworek (s. 17. elokuuta 1978 Ulm) on saksalainen entinen koripalloilija ja nykyinen koripallovalmentaja, joka toimii kaudella 2009–2010 Korisliigassa pelaavan Salon Vilppaan päävalmentajana. Vuosina 2010-2013 hän valmensi Bakken Bearsia Tanskassa.


title: Philip Dejworek

text: Dejworek aloitti koripallouransa Ulmissa. Vuonna 1997 hän siirtyi pelaamaan yliopistokoripalloa Portlandin yliopistoon, jonka paidassa hän pelasi neljä kautta. Tämän jälkeen Dejworek palasi Saksaan, jossa hän edusti koripallon Bundesliigassa pelannutta Mitteldeutscher BC:tä. Kauden jälkeen hän siirtyi Norjan pääsarjassa pelanneeseen Bærums Verk Jetsiin. Dejworek edusti joukkuetta kaksi kautta voittaen viimeisellä kaudellaan Norjan mestaruuden. Kaudeksi 2004–2005 Dejworek liittyi Salon Vilppaaseen, jonka jälkeen hän keskittyi opiskeluun. Paluun kentille Dejworek teki kaudella 2006–2007 edustaen ruotsalaista Akropolista. Paluun Suomeen Dejworek teki heti seuraavana kautena toimien Vilppaan pelaajavalmentajana. Sen jälkeen hän muuttii Tanskaan. Tanskassa hän voitti kaksi mestaruutta ja yksi Pokal kanssa Bakken Bears. Kolmen onnistuneen kauden Tanskassa, Dejworek palkattiin Päävalmentaja Itävallassa WBC Wels, jossa hän pääsi välieriin hänen ensimmäinen vuosi.


title: Jutta Sponheimilainen

text: Jutta Sponheimilainen (myös "Jutta Spanheimilainen" tai "Jutta Disibodenbergiläinen", s. noin 1090 Sponheim – 22. joulukuuta 1136) oli Disibodenbergin benediktiiniläisluostarin johtajatar ("magistra").


title: Hävityspanos

text: Hävityspanos on 20 kg painava TNT:stä valmistettu lasikuitupintainen kuutio. Hävityspanoksia käytetään esimerkiksi telamiinan lisäpanoksena ja tiehävitteessä. Hävityspanoksessa on myös reiät nallien asennusta varten, jolloin se voidaan räjäyttää itsenäisesti.


title: Bắc Kạn (maakunta)

text: Bắc Kạn on maakunta Vietnamin koillisosassa, Đông Bắcin alueella. Sen pääkaupunki on Bắc Kạn. Huhtikuussa 2009 maakunnassa oli noin 295 tuhatta asukasta, joten se on väkiluvultaan Vietnamin maakunnista pienin.


title: Bắc Kạn (maakunta)

text: Maakunnan suurimmat etniset ryhmät ovat tàyt, nùngit, daot, san diut, hoat ja hmongit. Siellä harjoitetaan metsätaloutta. Alueella on myös kivihiilivaroja.


title: Suomen Luonnonvalokuvaajat

text: Suomen Luonnonvalokuvaajat SLV ry, (, ) on 1977 perustettu Suomessa toimiva luontokuvaajien yhdistys, jonka tarkoituksena on valvoa luontokuvaajien etuja, sekä edistää suomalaista luonnonvalokuvausta. Tarkoituksena on, että se antaisi mahdollisimman oikean ja monipuolisen kuvan suomalaisesta luonnosta ja sen muutoksista, sekä edistäisi ympäristösuojelua.


title: Suomen Luonnonvalokuvaajat

text: Yhdistyksessä on yli 3 000 jäsentä. Yhdistyksen jäseneksi voi liittyä luontokuvauksesta kiinnostunut henkilö, joka haluaa edistää yhdistyksen tarkoituksen toteutumista. Yhdistyksen jäseninä on sekä harrastajia, että ammattilaisia. Yhdistyksen järjestösihteerinä toimii Timo Saarinen. Ammattilaisilla on lisäksi oma itsenäinen alajärjestö, Suomen Ammattiluontokuvaajat ry.


title: Suomen Luonnonvalokuvaajat

text: Yhdistyksen eettisiin periaatteisiin on kirjattu luonnon kunnioittaminen, lain noudattaminen luonnossa liikuttaessa ja toimiessa, sekä käsitellyn kuvan merkitseminen kun kuvan käyttöyhteys tällaista mainintaa edellyttää. Luontokuvan aitous ja manipulointi on keskusteluttanut yhdistystä erityisesti 2000-luvun alussa.


title: Suomen Luonnonvalokuvaajat

text: Yhdistys julkaisee Luontokuva-nimistä lehteä ja järjestää vuosittain Vuoden Luontokuva -kilpailun sekä luontokuvauksen koulutustilaisuuksia. Vuoden Luontokuva -kilpailu on Pohjoismaiden suurin luontokuvakilpailu.


title: Suomen Luonnonvalokuvaajat

text: Yhdistyksen kanssa toimii yhteistyössä alueellisia luontokuvaajien yhteisöjä:


title: Kylpylä (Lappeenranta)

text: Kylpylä on Lappeenrannan kaupunginosa ja tilastoalue. Se sijaitsee kaupungin keskustassa, satamassa Kaupunginlahden rannalla. Kaupunginosa on saanut nimensä siellä sijaitsevan Lappeenrannan Kylpylän mukaan.


title: Kylpylä (Lappeenranta)

text: Alue oli alun perin osa Lappeenrannan Suurta esikaupunkia, joka syntyi 1700-luvun lopulla, kun siviiliasutusta siirrettiin linnoituksen ulkopuolelle. Vuonna 1857 Suurta esikaupunkia laajennettiin Kaupunginlahden itäpuolelle, ja samalla se jaettiin nykyisiksi Keskuksen ja Kylpylän kaupunginosiksi. Luoteessa oli Pieni esikaupunki eli nykyinen Pallo.


title: Kylpylä (Lappeenranta)

text: Ainonkadun varrella sijaitseva Lappeenrannan kylpylä perustettiin vuonna 1824, ja nykyinen rakennus valmistui vuonna 1912. Seuraavana vuonna sen viereen rakennettiin kasino kylpylävieraiden käyttöön. Vuodelta 1891 on vanha panimo, joka siirtyi Hartwallin omistukseen vuonna 1966, lakkautettiin vuonna 1993 ja on sittemmin muutettu asuin- ja toimistokäyttöön. Sisämaassa Valtakadulla ovat Lappeenrannan ensimmäinen kivinen asuinkerrostalo Saimaanlinna vuodelta 1938 sekä Elokuva Luotolan elokuvateatterit Kino-Aula (1938) ja Nuijamies (1954). Keskusta-alueen nuorisoa palvelee nuorisotila Monari.


title: Kylpylä (Lappeenranta)

text: Kaupunginosaan kuuluu myös pitkulainen Halkosaari, jonka päässä on alun perin vuonna 1895 rakennettu paviljonki. Osana satama-aluetta ovat Maalaisten laiturin ja Kasinon rannan vierasvenesatamat ja Halkosaaren–Ainonkadun pienvenesatama.


title: Kylpylä (Lappeenranta)

text: Kylpylän asutus on kerrostalovaltaista. Kylpylän tilastoalueella on 1 107 asukasta.


title: Kylpylä (Lappeenranta)

text: Kaupunginosaa rajaavat Saimaa pohjoisessa, Kimpisenkatu ja Anni Swanin katu idässä, Pormestarinkatu etelässä ja Kirkkokatu lännessä. Kylpylän naapurikaupunginosia ovat Kimpinen, Taikinamäki, Peltola ja Keskus.


title: Ihmisyydenpuolue

text: Ihmisyydenpuolue (IPU) (ruots. "Mänsklighetspartiet") oli suomalainen 1990-luvulla toiminut puolue, jota johti taiteilija ja ihmissuhdekonsultti Lauri Kojo. IPU osallistui kerran eduskunta- ja kunnallisvaaleihin, mutta sen listoilta ei valittu edustajia. Järjestö oli puoluerekisterissä vuosina 1991–1995.


title: Ihmisyydenpuolue

text: Ihmisyydenpuolue perustettiin alkuvuonna 1990. Kesäisin puolue järjesti muun muassa yli tuhat osanottajaa keränneitä Beach party -juhlia Hietarannassa. Syyskuussa 1990 IPU järjesti Iso Roobertinkadulla katukarnevaalin. Lokakuussa 1992 IPU organisoi ravintola Piikkisiassa näyttelyn puolueen perustamisen vaikeudesta.


title: Ihmisyydenpuolue

text: Eduskuntavaaleissa 1991 IPU sai 2 831 ääntä (0,10%). Puolue osallistui vaaleihin kaikissa manner-Suomen vaalipiireissä. Kannatus oli suurinta Helsingissä ja Uudellamaalla, joissa IPU sai 0,2 prosenttia äänistä. Puolue ei solminut yhtään vaaliliittoa. IPU osallistui vuoden 1992 kunnallisvaaleihin neljässä kunnassa (Helsinki, Espoo, Vantaa, Suomussalmi). Puolueen listat saivat yhteensä 732 ääntä (0,03%).


title: Ihmisyydenpuolue

text: Tammikuussa 1995 IPU liittyi Vapaan Suomen Liiton kannatusjäseneksi eikä IPU asettanut omia listojaan vuoden 1995 eduskuntavaaleihin. Puheenjohtaja Kojo oli VSL:n ehdokkaana Uudellamaalla. Puolueita yhdisti vaatimus Suomen EU-jäsenyyden mitätöimisestä.


title: Paint (hevosrotu)

text: Paint on karjahevosrotu, jonka tärkein piirre on kirjava väritys. Se kehitettiin kirjavista quarter- ja englannintäysiverihevosista. Rodun rekisteriyhdistys American Paint Horse Association on Pohjois-Amerikan nopeimmin kasvavia. Rekisteriin hyväksytään tietyin ehdoin myös yksivärisiä hevosia erilliseen kantakirjaan. Yhdistys pitää rotua värirodun sijaan aitona hevosrotuna omine selkeine piirteineen.


title: Paint (hevosrotu)

text: Paint-hevosen värikkyys ja karjahevosen rakenne ovat suosittu yhdistelmä; American Paint Horse Association eli APHA on Yhdysvaltain toiseksi suurin hevosrekisteriyhdistys Väritys on olennainen osa rodun ulkonäköä, mutta paint-hevosilta vaaditaan myös selkeää karjahevostyyppiä ja tietynlaista polveutumista. Yhdistykseen kantakirjattavan paint-hevosen vanhemmista ainakin toisen on oltava APHA:n kantakirjaama paint; toinen vanhemmista voi olla kantakirjattu paint, quarterhevonen tai englannintäysiverinen. APHA:n kantakirjassa on kaksi luokkaa: pääluokka on kirjaville hevosille ja sivuluokka yksivärisille paint-sukuisille hevosille.


title: Paint (hevosrotu)

text: Tietyn polveutumisen lisäksi APHA:n pääkantakirjaan hyväksyttävältä hevoselta vaaditaan "luonnollista kirjavaa väriä"; mikäli hevonen on enemmän värillinen kuin valkoinen, sillä on oltava ollut syntymästään asti valkoinen, vaaleanpunaihoinen alue; pääosin valkoiselta hevoselta vaaditaan vähintään yksi värillinen, tummaihoinen alue. Täyttääkseen vaatimukset tällaisen kirjavuusalueen on oltava läpimitaltaan vähintään 5 cm ja sijaittava tiettyjen rajojen sisäpuolella.


title: Paint (hevosrotu)

text: Kahden kantakirjatun paint-hevosen yksiväristä jälkeläistä kutsutaan "yksiväriseksi paint-sukuiseksi" ("Solid Paint-Bred") tai "jalostuskanta-paintiksi" ("Breeding Stock Paint"). Tällaiset hevoset kelpaavat APHA:n paint-hevoskantakirjaan tietyin edellytyksin. Ne voivat myös osallistua APHA:n tunnustamiin rotukilpailuihin. Yksivärinen hevonen voi tuottaa kirjavan kanssa kirjavan varsan. Joissain tapauksissa yksivärinenkin hevonen voi kantaa kirjavuustekijää: esimerkiksi splashed white -kirjavuudesta tunnetaan nykyisin useita eri mutaatioita, joista osa on epätäydellisesti dominoivia ja tuottavat homotsygoottina voimakasta kirjavuutta mutta heterotsygoottina vain pieniä valkoisia merkkejä.


title: Paint (hevosrotu)

text: Kantakirjattavalta paint-hevosen rakenteelta edellytetään quarter-hevosten "karjahevostyyppiä": hevosen tulisi olla raskas ja lihaksikas mutta ei liian korkea, sen painopisteen tulisi olla alhaalla ja sen takajalkojen tulisi olla voimakkaat ja soveltua nopeisiin kiihdytyksiin ja pikaisiin pyrähdyksiin.


title: Paint (hevosrotu)

text: Yleisimmät paint-hevosten värit ovat mustan-, ruunikon ja rautiaankirjavat. Harvinaisempia ovat diluutiogeenien haalistamat väritykset kuten voikon-, ruunivoikon-, cremellon-, perlinon-, pearlin- tai shamppanjankirjavatsekä päistärikön- tai hallakonkirjavat. Paint-hevonen voi kantaa myös kimogeeniä, jolloin sen värilliset alueet harmaantuvat ja muuttuvat lopulta valkoisiksi - alun perin värillisten alueiden iho jää kuitenkin pigmentoituneeksi.


title: Paint (hevosrotu)

text: Kaikenkokoiset ja -muotoiset laikut hyväksytään tiikerinkirjavuuteen viittaavia kuvioita lukuun ottamatta, ja ne voivat sijaita melkeinpä missä tahansa hevosessa. Vaikka paint-hevosilla esiintyy laaja joukko erilaisia kuvioita, American Paint Horse Association luokittelee väritykset vain neljään eri kuvioon: overo, tobiano, tovero ja yksivärinen.


title: Paint (hevosrotu)

text: Erityisesti sabinogeeniä kantavilla yksivärisiksi kantakirjatuilla paint-hevosilla saattaa olla pieniä kirjavuusmerkkejä. Tällaisia merkkejä voivat olla esimerkiksi herasilmät, vaaleanpunainen iho huulissa tai sieraimissa, sekakarvaiset läikät ja vähäinen laajempi sekakarvaisuus.Englannin kielessä sekä sanaa "paint" että "pinto" käytetään tarkoittamaan kirjavaa hevosta, mutta nykyään näiden kahden termin välillä on selkeä ero. Pinto () on kantakirjattu johonkin pintorekisteriin ja eroaa paint-hevosesta () sukutaustaltaan. Pinto pienellä alkukirjaimella () taas voi tarkoittaa mitä tahansa kirjavaa hevosta. Joissakin pintorekistereissä sallitaan hevosille minkälaiset sukujuuret tahansa, joissakin taas ei hyväksytä esimerkiksi kylmäverisiä tai muuleja. Paint-hevosten taas edellytetään polveutuvan tietynrotuisista eläimistä. Näin ollen vain osa pinto-rekisterien hevosista hyväksyttäisiin paint-kantakirjaan, kun taas kaikki kirjavat paint-hevoset hyväksyttäisiin pintokantakirjaan.


title: Paint (hevosrotu)

text: Kun American Quarter Horse Association (AQHA) perustettiin vuonna 1940 säilyttämään "karjahevostyyppi", se sulki ulkopuolelleen kirjavat hevoset sekä sellaiset hevoset, joilla oli valkoisia laikkuja rungossa tai valkoista etupolven tai kintereen yläpuolella. Kirjavista karjatyypin hevosista pitävät muodostivat erinäisiä yhdistyksiä säilyttämään ja tukemaan AQHA:n hylkäämää kirjavaa karjahevostyyppiä. Vuonna 1965 osa näistä yhdistyksistä yhdistyivät American Paint Horse Associationiksi.


title: Paint (hevosrotu)

text: Eräs paint-rotuun liittyvä lääketieteellinen ongelma on geneettinen lethal white -oireyhtymä (LWS). Sitä kutsutaan joskus myös Overo Lethal White -oireyhtymäksi (OLWS) tai harvemmin White Foal -oireyhtymäksi (WFS). Se liittyy resessiiviseen, frame overo -kuvioon liittyvään geeniin. Geenin heterotsygootit kantajat ovat oireettomia. Geenin homotsygoottina kantava varsa syntyy valkoisena, ja mikäli sitä ei lopeteta, se kuolee muutaman päivän sisällä alikehittyneen ruoansulatuskanavan aiheuttamiin komplikaatioihin. Frame overo -geenille on kehitetty DNA-testi. Myös yksivärisiltä vaikuttavat hevoset voivat kantaa geeniä; joissain tapauksissa esimerkiksi tobianojen tai yksiväristen hevosten jälkeläinen on syntynyt lethal whitena, vaikkakin kaikissa tällaisissa tapauksissa hevosten suvuissa on esiintynyt overokuviota. Lethal white -oireyhtymää esiintyy paint-rodun lisäksi myös kaikissa muissa hevosroduissa, joissa esiintyy frame overo -geeniä.


title: Paint (hevosrotu)

text: Quarter-hevostaustaisten hevosten runsaan vaikutuksen vuoksi joillakin paint-hevosilla esiintyy myös HYPP- ja HERDA-sairauksia aiheuttavia geenejä. Englannintäysiverisistä polveutuvissa linjoissa on wobbler-oireyhtymän riski.


title: Mikä boogie

text: Mikä boogie on rap-yhtye Fintelligensin ensimmäinen single sen viidenneltä studioalbumilta "Mun tie tai maantie". Kappale kuultiin ensimmäistä kertaa YleX:llä 17. joulukuuta 2009 ja julkaistiin kaupallisesti 27. tammikuuta 2010. Single nousi Suomen virallisen singlelistan kärkeen 4. helmikuuta 2010.


title: Yngve Bäck

text: Yngve Veli Päiviö Bäck (21. marraskuuta 1904 Vaasa – 30. heinäkuuta 1990 Helsinki) oli suomalainen taidemaalari.


title: Yngve Bäck

text: Bäck opiskeli 1920-luvulla Suomen taideyhdistyksen piirustuskoulussa ja Helsingin yliopiston piirustuslaitoksella, jossa häntä opetti Eero Järnefelt. Bäck teki monia opintomatkoja ulkomaille, muun muassa Ranskaan, Espanjaan ja Italiaan. Erityisen innostunut Bäck oli ranskalaisten modernistien ja ekspressionistien töistä. Bäck on tunnettu ennen kaikkea koloristina, jonka työt olivat aluksi naturalistisia. 1950-luvulla hänen maalaustyylinsä muuttui kuitenkin pelkistetymmäksi ja suuntautui lähes täysin abstraktiin muotokieleen. Bäckin parhaina pidetyt työt edustavat taidehistorioitsija Erik Kruskopfin mukaan Suomen maalaustaiteessa poikkeuksellisen vahvaa kolorismin loistoa.


title: Yngve Bäck

text: Bäck opetti Vapaassa taidekoulussa vuosina 1941–1944. Hän kuului vuonna 1956 muodostuneen Prisma-taiteilijaryhmän perustajiin ja toimi aktiivisesti Taidemaalariliitossa.


title: Yngve Bäck

text: Bäckille myönnettiin Pro Finlandia -palkinto vuonna 1960, ja hän sai professorin arvonimen vuonna 1973.


title: The Best of Nelly Furtado

text: The Best of Nelly Furtado on kanadalaisen laulaja-lauluntekijän Nelly Furtadon ensimmäinen kokoelma-albumi. Se julkaistiin 16. marraskuuta 2010.


title: The Best of Nelly Furtado

text: Furtadon oli tarkoitus julkaista "Lifestyle"-niminen albumi, mutta hänellä ei mielestään ollut tarpeeksi hyvää materiaalia albumiin, joten sen julkaisua lykättiin. "Lifestylen" sijaan päätettiin julkaista kokoelma-albumi, "The Best of Nelly Furtado", joka sisältää Furtadon hittejä vuosien varrelta sekä kolme uutta kappaletta: ”Night Is Young”, ”Girlfriend in the City” ja ”Stars”.


title: Bạc Liêu (maakunta)

text:
Bạc Liêu on maakunta Vietnamin eteläosassa, Đồng Bằng Sông Cửu Longin alueella. Sen pääkaupunki on Bạc Liêu. Huhtikuussa 2009 maakunnassa oli noin 856 tuhatta asukasta.
Maakunnassa kasvatetaan riisiä ja hedelmäpuita. Se oli tärkeää aluetta ranskalaisten siirtomaa-aikana, joten siellä on eurooppalaistyylisiä huviloita ja palatseja. Rannikolla kasvaa mangrovemetsää.


title: Bạc Liêu (maakunta)

text: Pääkaupunki Bạc Liêu sijaitsee 280 km etelään Hồ Chí Minhin kaupungista. Linja-automatka sinne kestää 6 tuntia.


title: Syksyn sävel 1968–2001

text: Syksyn sävel 1968–2001 on Sony BMG Music Entertainmentin vuonna 2005 julkaisema kokoelmalevy, joka sisältää kaikki Syksyn sävel -laulukilpailun voittaneet kappaleet.


title: Islannin pääministeri

text: Islannin pääministeri on Islannin hallituksen päämies. Hänet nimittää presidentti. Nykyinen pääministeri on Katrín Jakobsdóttir, joka on ollut virassa 30. marraskuuta 2017 lähtien.


title: Greatest Hits: Back to the Start

text: Greatest Hits: Back to the Start on yhdysvaltalaisen thrash metal -yhtye Megadethin kokoelmalevy. Albumi julkaistiin 28. kesäkuuta 2005 Capitol Recordsin kautta. Albumin julkistamisuutisen yhteydessä järjestettiin kisa, jossa Megadethin fanit saivat äänestää albumin kappaleet. Yhtye soitti suurimman osan levyn kappaleista samana vuonna taltioidussa konsertissaan "That One Night: Live In Buenos Aires".


title: Niederhosenbach

text: Niederhosenbach on kunta Birkenfeldin piirikunnassa Rheinland-Pfalzissa Saksassa. Sen väkiluku on 320 (2010).


title: Niederhosenbach

text: Kunnan pormestari on vuodesta 2007 ollut Helmut Hey.


title: Matteo Contini

text: Matteo Contini (s. 16. huhtikuuta 1980 Gemonio, Italia) on italialainen jalkapalloilija. Hän edustaa italialaista Sienaa ja on pelipaikaltaan keskuspuolustaja.


title: Matteo Contini

text: Contini Milanin kasvatti. Vuodet 1999–2003 hän pelasi eri Serie C:n joukkueissa. Kauden 2003–2004 hän pelasi Avellinossa maan toiseksi korkeimmalla sarjatasolla. Vuonna 2004 Parma osti 50% Continin pelaajaoikeuksista ja kauden päätyttyä joukkue osti hänet kokonaan omistukseensa.


title: Matteo Contini

text: 27. tammikuuta 2010 Contini siirtyi espanjalaiseen Real Zaragozaan kauden loppuun kestävällä lainasopimuksella. Joukkueella oli mahdollisuus tehdä siirrosta pysyvä kauden päätyttyä.


title: Matteo Contini

text: Hän siirtyi kesällä 2010 pysyvällä siirrolla Real Zaragozaan ja teki joukkueen kanssa kolmivuotisen sopimuksen.


title: Saratovin konservatorio

text:
L. V. Sobinovin Saratovin valtiokonservatorio () eli Saratovin konservatorio on Venäjän musiikkiyliopisto Saratovissa. Konservatorion
rakennus on kaupungin tunnetuin nähtävyys.


title: Yrjö Puntti

text: Yrjö Ilmari Puntti (3. lokakuuta 1925 Hamina – 2. heinäkuuta 1977) oli suomalainen kuulantyöntäjä ja maajoukkue-edustaja. Hän edusti Kotkan Kisa-Veikkoja. Puntti työnsi kuulaa pisimmillään 15,89 metriä, mikä tapahtui Tampereella 17. lokakuuta 1954.


title: Yrjö Puntti

text: Puntti edusti Suomea useissa maaoteluissa menestyksekkäästi. EM-kilpailuihin hän osallistui kerran, Bernissä 1954, jolloin hän selviytyi 14. miehenä loppukilpailuun sijoittuen lopulta 13:nneksi.


title: Yrjö Puntti

text: Kalevan kisoissa Puntti voitti kahdesti Suomen mestaruuden ja sijoittui kerran hopealle.


title: Kirveenrauman silta

text: Kirveenrauman silta on vuonna 1999 valmistunut 270 metriä pitkä teräsbetoninen liittopalkkisilta Rymättylässä, nykyisessä Naantalin kaupungissa. Silta yhdistää Rymättylän pääsaaren Otavan Nimettömän saaren kautta Airismaahan. Paikalla liikennöi ennen lossi. Tiellä kulkee Yhdystie 1890.


title: Kirveenrauman silta

text: Silta on kolmiaukkoinen ja kaksi sen tukijaloista on vedessä. Tukijalkojen putkipaalut on lyöty peruskallioon jopa 14 metrin syvyyteen. Sillan keskiaukon kohdalla korkeus merenpinnasta on 16 metriä ja toisessa reunassa 18 metriä. Sillan kahden tukijalan välinen etäisyys on 70 metriä.


title: Kirveenrauman silta

text: Sillan kautta pääsee Airimaan saareen, josta edelleen lossilla Aaslaluotoon. Sillan kautta kuljettiin Aaslaluodon, Vähä Maisaaren ja Samsaaren saariin, joissa asui 1990-luvun lopulla vakituisesti vähän alle 200 asukasta; lisäksi saarilla oli useita satoja mökkejä.


title: Kirveenrauman silta

text: Siltaa alettiin rakentaa kesällä 1998 ja se avattiin liikenteelle heinäkuussa 1999. Sillan rakentaminen maksoi 19,3 miljoonaa markkaa. Sillan rakentamista perusteltiin lähinnä sillä, että arvion mukaan se olisi maksanut itsensä takaisin kymmenessä vuodessa. Hankkeen takana oli Tielaitos ja urakoitsijana Tekra Oy. Jo tuolloin suunniteltiin Airismaan ja Aaslan välistä siltaa, jolla olisi korvattu Hämmärösalmen lossi; tätä siltaa ei kuitenkaan ole rakennettu.


title: Kirveenrauman silta

text: Kirveenrauman sillan vihki käyttöön Saaristoasian neuvottelukunnan puheenjohtaja, puolustusministeri Jan-Erik Enestam 22. tammikuuta 2000. Paikalla oli myös soittokunta.


title: Kantabrian alueellinen puolue

text: Kantabrian alueellinen puolue () on espanjalainen puolue, joka toimii Kantabriassa. Puolue on perustettu vuonna 1978 ja sen nykyinen pääsihteeri on Kantabrian entinen aluehallituksen puheenjohtaja Miguel Ángel Revilla Roiz.


title: Abbas El Fassi

text: Abbas El Fassi (; s. 18. syyskuuta 1940) on marokkolainen poliitikko ja entinen pääministeri. Hän on Istiqlal-puolueen jäsen.


title: Abbas El Fassi

text: Kuningas Muhammad VI nimitti El Fassin pääministeriksi 19. syyskuuta 2007, Driss Jettoun seuraajaksi. El Fassi on toiminut maansa suurlähettiläänä Tunisiassa ja Arabiliitossa vuosina 1985–1990 sekä Ranskassa 1990–1994. Suurlähettiläsuransa jälkeen hän toimi kotimaassaan eri ministerinviroissa.


Yleisurheilun sisäratojen Suomen-mestaruuskilpailut 2010 järjestettiin Kupittaan urheiluhallissa Turussa 20.–21. helmikuuta.


title: Yleisurheilun sisäratojen Suomen-mestaruuskilpailut 2010

text: Miesten seiväshypyn ja naisten kolmiloikan kilpailujen aikataulut sijoittuivat päällekkäin, minkä seurauksena seiväshyppypatjat olivat kolmiloikan vauhtiradan päällä ja naiset olisivat joutuneet hyppäämään puolella vauhdilla. Hyppylankkua siirrettiin lähemmäksi kasaa, jolloin parhaat hyppääjät jättivät kilpailematta, koska heidän toinen loikkansa olisi voinut ulottua hiekkakasaan. Naisten kolmiloikan järjestäminen kisojen viimeisenä lajina ei onnistunut, koska siihen olisi tarvittu kilpailijoiden yksimielisyys.


title: Hevoskuiskaaja (kirja)

text: Hevoskuiskaaja () on Nicholas Evansin kirjoittama romaani. Romaani on Evansin ensimmäinen. Kirja on vaikuttava ja traaginen rakkaustarina, jonka avulla Evans halusi oppia tietämään, mitä nainen tuntee.


title: Hevoskuiskaaja (kirja)

text: Kirja kertoo Tom Booker-nimisestä cowboysta, newyorkilaisesta Annie Macleanista (o.s. Graves), tämän tyttärestä Gracesta sekä Pilgrim-nimisestä mustangista.


title: Hevoskuiskaaja (kirja)

text: Pilgrim ja Grace joutuvat auto-onnettomuuteen, jossa kuolevat Gracen ystävä Judith ja tämän hevonen Gulliver. Onnettomuudessa Grace menettää toisen jalkansa ja Pilgrim loukkaantuu vakavasti, mutta sekä hevonen että tyttö pelastetaan ja he selviävät. Annie haluaa parantaa tyttärensä hevosen ja soittaa Tom Bookerille, mutta mies kieltäytyy auttamasta. Annie ei kuitenkaan luovuta vaan matkustaa hevosen ja tyttärensä kanssa maan halki tapaamaan Bookeria. Tom Booker suostuu yhteistyöhön, joskin sillä ehdolla, että myös Grace, joka on päättänyt lopettaa ratsastuksen jalkaproteesinsa takia, tekee kaikkensa.


title: Hevoskuiskaaja (kirja)

text: Vuonna 1998 valmistui Evansin romaaniin pohjautuva samanniminen elokuva, jonka on ohjannut Robert Redford.


title: Mihail Loginov

text: Mihail Nikolajevitš Loginov (, ) oli johtava neuvostoliittolainen panssarintorjunta-aseiden sekä ilmatorjuntatykkien ja muiden tykkien suunnittelija. Hänen suunnittelemansa aseet olivat laajasti käytössä toisessa maailmansodassa.


title: Mihail Loginov

text: Hän oli Kaliningradissa sijaitsevan Kahdeksannen tykkitehtaan pääsuunnittelija. Hän suunnitteli muun muassa ilmatorjuntatykit: 45-mm M1937 (53-K), 76-mm M1938, 37-mm M1939 (61-K), 85-mm M1939 (52-K) ja 25 mm M1940 (72-K). Hän sai työstään Lenin-palkinnon vuonna 1939 ja kuolemansa jälkeen Stalin-palkinnon vuonna 1941.


title: Juan Pablo Carrizo

text: Juan Pablo Carrizo (s. 6. toukokuuta 1984 Villa Constitución, Argentiina) on argentiinalainen jalkapallomaalivahti. Hän edustaa italialaista Laziota.


title: Juan Pablo Carrizo

text: Carrizo on argentiinalaisen River Platen kasvatti. Ensiesiintymisensä edustusjoukkueessa hän teki 29. tammikuuta 2006 Tiro Federalia vastaan, jossa hän piti myös maalinsa koskemattomana ottelun päätyttyä River Platen 5–0-voittoon.


title: Juan Pablo Carrizo

text: 6. kesäkuuta 2008 Carrizo siirtyi italialaisseura Lazioon, jonne hän oli siirtymässä jo edellisenä kesänä, tällöin siirto kuitenkin epäonnistui. Carrizon virallinen esittely faneille ja medialle tapahtui 8. heinäkuuta 2008, hänen saavuttua Roomaan.


title: Juan Pablo Carrizo

text: Hänen kautensa roomalaisseurassa ei sujunut kuitenkaan suunnitelmien mukaan heikkojen esitysten takia. 25. tammikuuta 2009 pelatussa kotiottelussa Cagliaria vastaan, Carrizo päästi selkänsä taakse neljä maalia. Tämän jälkeen päävalmentaja Delio Rossi päätti korvata hänet uruguaylaisnuorukaisella Fernando Musleralla. Muslera onnistui huomattavasti paremmin maalillaan kuin Carrizo, ja hän olikin yksi joukkueen tärkeimpiä pelaajia sen voittaessa vuoden 2009 Italian cupin. Carrizon tilanne joukkueessa vaikeutui ja hän juuttui lopulta penkkimieheksi.


title: Juan Pablo Carrizo

text: Kaudeksi 2009–2010 Carrizo siirtyi lainasopimuksella espanjalaisseura Real Zaragozaan. Osana kauppaa Matuzalém siirtyi pysyvällä siirrolla Lazioon.


title: Juan Pablo Carrizo

text: Hän teki ensiesiintymisensä Argentiinan maajoukkueessa 18. huhtikuuta 2007 ottelussa Chileä vastaan.


title: Pearl-väri

text: Pearl-väri on niin kutsutun pearl-tekijän (joskus myös "Barlink-tekijän") aiheuttama hevosen diluutioväritys, jolla on samankaltaisia piirteitä kuin voikko- ja shamppanjaväreillä. Tekijä paikannettiin kalifornialaisessa Davisin yliopistossa vuonna 2006 ja sille on kehitetty DNA-testi.


title: Pearl-väri

text: Pearl-tekijä on melko harvinainen, ja esiintyy lähinnä quarter- ja paint-hevosissa ja perunpasoissa. Sama mutaatio esiintyy myös iberialaisperäisissä hevosroduissa kuten lusitanoissa ja andalusianhevosissa. Mutaatio on tullut quarter- ja paint-rotuihin luultavasti iberialaisrotujen vaikutuksen myötä. Vuonna 2007 tekijän todettiin esiintyvän myös irlannincobeilla.


title: Pearl-väri

text: Pearl-tekijän vaikutus on epätäydellisesti resessiivinen. Heterotsygoottina sillä ei ole vaikutusta mustaan, ruunikkoon tai rautiaaseen pohjaväriin. Homotsygoottina se haalistaa rautiaan punaruskean pigmentin tasaisen vaaleaksi aprikoosinpunertavaksi rungossa, jouhissa ja hännässä ja vaalentaa ihon. Geeniä kutsuttiinkin tutkimusten ollessa kesken myös "aprikoosigeeniksi". Voikkovärityksestä poiketen jouhet ovat yleensä rungon väriset. Väritys antaa kuultavan hohtavan, helmimäisen vaikutelman.


title: Pearl-väri

text:
Pearl-tekijän tunnetaan vaikuttavan voikkogeenin vaikutusta vahvistavasti; mikäli hevonen on voikkotekijän suhteen heterotsygootti, pearl-tekijä voi vaalentaa väritystä entisestään.
Värityksessä on tällöin sekä pohjaväriä vastaavan voikko- että samppanjavärityksen piirteitä ja vaikuttaa näiden välimuodolta. Tällainen valevalkovoikko on usein vaaleaihoinen ja sini- tai vihreäsilmäinen.


title: Pearl-väri

text: Aitoa valkovoikkoa on vaikea ellei mahdoton erottaa silmämääräisesti pearl-voikko -fenotyypistä. Voikkotekijän ja pearl-tekijän erikoisesta yhteisvaikutuksesta johtuen pearl-tekijän epäillään olevan itsenäisen lokuksen sijaan voikkolokuksen mahdollinen alleeli.


title: Pearl-väri

text: Paint-hevosten yhteydessä diluutiota kutsuttiin Barlink-tekijäksi, koska se oli rodussa jäljitetty tammaan My Tontime ja sen pojanpoikaan, oriin Barlink Macho Man.. Aluksi paint- ja quarter-roduissa esiintyvää diluutiota luultiin erilliseksi iberialaisten rotujen vastaavasta diluutiosta, jonka näiden rotujen kasvattajat olivat nimenneet pearliksi, mutta tutkimukset vahvistivat kyseessä olevan saman mutaation.Davisin yliopiston tutkimusten ollessa vielä kesken tutkijat nimesivät tekijän "aprikoosigeeniksi". Iberialaisrotujen diluution paljastuttua samaksi mutaatioksi nimitys vaihdettiin pearliksi oletetun alkuperän perusteella.


title: Body and Soul

text: ”Body and Soul” on Johnny Greenin säveltämä ja Edward Heymanin, Robert Sourin ja Frank Eytonin sanoittama musiikkikappale vuoden 1930 Broadway-musikaalista "Three’s a Crowd". Kappaleesta tuli heti ilmestyessään hitti huolimatta uskaliaana pidetystä sanoituksesta, ja sen nauhoittivat useat artistit jo sen ilmestymisvuonna. Jazzsaksofonisti Coleman Hawkins nauhoitti vuonna 1939 improvisoidun instrumentaaliversion, jonka ansiosta kappaleesta on tullut yksi tyylilajin suosituimmista standardeista.


title: Body and Soul

text: Kappale sisältyi suosittuun Broadway-musikaaliin "Three’s a Crowd", jossa sen esitti Libby Holman. Kappale oli hylätty aiemmasta Broadway-musikaalista, ja "Three’s a Crowdin" Philadelphiassa pidetyissä ennakkonäytöksissä Holmanilla oli vaikeuksia löytää kappaleelle sopivaa esitystapaa. Greenin useista uudelleensovituksista huolimatta näyttelijättären soolokappaleesta ei saatu tämän mieleistä; hermostunut Holman uhkasi jopa näytelmän kirjoittaja Howard Dietzille lähtevänsä näytelmästä. Loppuvuodesta 1930 Dietz tapasi New Yorkin rautatieasemalla säveltäjä Ralph Raingerin ja pakotti tämän mukaansa Philadelphiaan auttamaan kappaleen sovittamisessa. Rainger valmensi Holmania kokeillen useita erilaisia laulutyylejä, ja viimeisessä ennakkonäytöksessä toimiva esitystapa lopulta löytyi. Broadwayn ensiesityksessä lokakuussa 1930 kappale oli menestys ja sai suuret suosionosoitukset.


title: Body and Soul

text: Ensimmäisen julkaistun levytyksen teki Britanniassa Jack Hylton orkesterinsa kanssa. Libby Holmanin äänite nousi Yhdysvaltojen singlelistalla kolmanneksi vuonna 1930. Myöhemmin samana vuonna Paul Whitemanin orkesteri nosti laulaja Jack Fultonin kanssa kappaleen listaykköseksi pysyen listalla 15 viikkoa, joista kuusi ensimmäisellä sijalla. Myös Ruth Etting, Annette Hanshaw, Helen Morgan, Ozzie Nelson, Leo Reisman ja Louis Armstrong nauhoittivat kappaleen sen ilmestymisvuonna. Armstrongin versio oli kappaleen ensimmäinen jazznauhoitus.


title: Body and Soul

text: Kappale tunnetaan erityisesti jazzsaksofonisti Coleman Hawkinsin vuonna 1939 levyttämästä improvisoidusta versiosta, joka teki Hawkinsista tähden ja kappaleesta yhden kaikkien aikojen soitetuimmista jazzstandardeista. Hawkins viittasi vain ohimennen kappaleen melodiaan ensimmäisten tahtien aikana, ja koko kolmeminuuttisen oton ajan saksofonisti improvisoi kokeillen kappaleen melodisia ja harmonisia mahdollisuuksia. Hawkinsin sointukorvauksia pidettiin aikanaan todella edistyneinä, ja kappaletta pidettiin vuosia Hawkinsin yksinoikeutena niin, että kaikkia myöhemmin nauhoitettuja versioita vertailtiin hänen nauhoitukseensa. Saksofonisti itse kyllästyi ennen pitkää siihen, että häntä pyydettiin soittamaan kappaletta lähes jokaisessa konsertissa, ja pitääkseen mielenkiintoaan yllä soitti kappaletta milloin mistäkin sävellajista. Hawkins ei koskaan yrittänyt toistaa kuuluisaa sooloaan. Nauhoitus valittiin Grammy Hall of Famen historiallisten äänilevyjen kokoelmaan vuonna 1974.


title: Body and Soul

text: Kappale oli B-puolenaan nauhoitetun ”After You’ve Gonen” ohella Benny Goodmanin, Teddy Wilsonin ja Gene Krupan muodostaman Benny Goodman Trion ensimmäinen nauhoitus vuonna 1935. Goodmanin nauhoitus nousi sijalle viisi ja oli ensimmäinen listoille noussut instrumentaaliversio. Myöhemmin listoille nousivat kappaleella vielä Henry Allen (1935), Art Tatum (1937), Coleman Hawkins (1940), Ziggy Elman (1947) ja Billy Eckstine (1949). Saksofonisti Dexter Gordon nauhoitti kappaleen lukuisia kertoja uransa aikana. John Coltrane muutti kappaleen sointukulkua radikaalisti vuoden 1960 albumilleen "Coltrane’s Sound". Monet myöhemmät esittäjät ovat matkineet Coltranen sointumuunnoksia, erityisesti tämän oman ”Giant Steps” -sävellyksen harmoniaa muistuttavaa B-osaa.


title: Body and Soul

text: Kappale oli heti ilmestyessään suosittu ja esiintyi listoilla lukuisia kertoja eri artistien esittäminä. Musiikkikirjoittaja Peter Stanfieldin mukaan ainoastaan Hoagy Carmichaelin ”Stardust” oli yhtä elävänä 1930-luvun amerikkalaisyleisön mielissä. Colemanin nauhoitusta pidetään yhtenä tunnetuimmista yksittäisistä jazznauhoituksista ja kappaleella on vankka asema yhtenä genren suosituimmista kappaleista. JazzStandards.com -sivuston tekemän listauksen mukaan ”Body and Soul” on kaikkien aikojen soitetuin jazzstandardi.


title: Body and Soul

text: ”Body and Soul” on rakenteeltaan AABA-muotoinen ja alun perin D♭-duurissa. Kappaleessa on monimutkainen harmoninen rakenne, ja B-osa poikkeaa erikoisella tavalla kappaleen sävellajista: osan neljä ensimmäistä tahtia soitetaan puolisävelaskelta ylempää kuin kappaleen perussävel, seuraavat neljä tahtia taas puolisävelaskelta sitä alempaa. Monimutkaista sointurakennetta pidetään syynä sävellyksen suureen suosioon jazzimprovisaation välineenä. Kappale esitetään tavallisesti balladina.


title: Body and Soul

text: Laulun sanat painottavat fyysisen rakkauden tärkeyttä henkisen rakkauden ohella, mitä pidettiin tabuna ajan populaarimusiikissa. Kappaleen soittaminen radiossa kiellettiinkin liian rohkeiden sanoitusten takia lähes vuodeksi.


title: Body and Soul

text: Vuoden 1947 elokuva "Verta ja kultaa" (engl. "Body and Soul") otti nimensä kappaleesta. ”Body and Soul” on esitetty myös lukuisissa muissa elokuvissa:


title: My Funny Valentine

text: ”My Funny Valentine” on Richard Rodgersin säveltämä ja Lorenz Hartin sanoittama musiikkikappale vuoden 1937 Broadway-musikaalista "Babes in Arms". Sen ovat nauhoittaneet lukuisat artistit ja se on suosituimpia monista Rodgersin ja Hartin yhdessä kirjoittamista balladeista. Kappaletta esitetään sekä instrumentaalina että laulettuna, ja huolimatta naiselle kirjoitetusta sanoituksesta myös monet mieslaulajat ovat levyttäneet sen. Jazzmusiikissa kappaletta pidetään yhdestä tyylilajin standardeista.


title: My Funny Valentine

text: "Babes of Arms" oli pitkäaikaisten yhteistyökumppaneiden Rodgersin ja Hartin ensimmäinen Broadway-musikaali, jonka musiikin ja dialogin he kirjoittivat kokonaan yhdessä. Näytelmä sai ensi-iltansa New Yorkin Schubert-teatterissa 14. huhtikuuta 1937. Yhteensä sitä esitettiin 289 näytöksen ajan. Musikaalissa ”My Funny Valentinen” lauloi Mitzi Green Ray Heathertonin esittämälle pojalle nimeltä Valentine. Sanoitus liittyy kiinteästi musikaalin juoneen, mutta kappale nousi siitä huolimatta nopeasti hitiksi myös näytelmän kontekstin ulkopuolella. Vuonna 1945 se nousi ensimmäistä kertaa listoille Hal McIntyren orkesterin ja laulaja Ruth Gaylorin esittämänä. Ajan myötä kappaleesta on tullut kenties Rodgersin ja Hartin suosituin balladi.


title: My Funny Valentine

text: Kappale on yksi "Variety"-lehden listaamista 100 merkittävimmästä Tin Pan Alleyn laulusta. Yhteensä listalle mahtui yhdeksän Richard Rodgersin sävellystä. Vaikka kappaleen nimi viittasikin alun perin yhteen näytelmän hahmoista, se on myöhemmin alettu Yhdysvalloissa yhdistää ystävänpäivän (engl. "Valentine’s Day") juhlintaan.


title: My Funny Valentine

text: Kappale on jazzmusiikissa suosittu standardi. Trumpetinsoittaja ja laulaja Chet Bakerin versio vuoden 1954 albumilta "My Funny Valentine" on yksi tunnetuimmista jazztulkinnoista. Baker nauhoitti kappaleen myöhemmällä urallaan useita kertoja. Miles Davis nauhoitti kappaleen vuoden 1956 albumilleen "Cookin’ with the Miles Davis Quintet". Davisin balladeja sisältävä vuoden 1964 konserttitaltiointi "My Funny Valentine" nimettiin kappaleen mukaan ja se sisälsi 15 minuutin mittaisen live-nauhoituksen kappaleesta.


title: My Funny Valentine

text: Vaikka sanoitus on tarkoitettu naispuoliselle laulajalle, sitä kuullaan usein myös mieslaulajien esittämänä. Frank Sinatra äänitti sen vuoden 1955 albumilleen "Songs for Young Lovers". Elvis Costello on sanonut kappaleesta: ”’My Funny Valentine’ on naisen laulu mutta minä yhdistän sen aina mieslaulajiin. Miehen laulamana siinä on jotain oudon unenomaista.” Myös muun muassa Judy Garland, Anita O’Day, Bill Evans ja Gerry Mulligan ovat nauhoittaneet kappaleen.


title: My Funny Valentine

text: Rodgersin kirjoittama melodia perustuu kuuden nuotin mittaisen teeman variointiin. Melodian on sanottu osittain pohjautuvan Pjotr Tšaikovskin vuonna 1890 kirjoittamaan oopperaan "Prinsessa Ruusunen". Kappaleen kertosäe on 36 tahdin mittainen ja rakenteeltaan A-B-C-D, johon on lisätty neljän tahdin kooda. A-, B- ja D-osiot muistuttavat melodialtaan läheisesti toisiaan, joten kappaleen voidaan ajatella mukailevan AABA-rakennetta. A-osien sävellaji on c-molli, ja B-osassa ja koodassa siirrytään rinnakkaissävellaji Es-duuriin.


title: My Funny Valentine

text: Rodgers käytti A-osassa hyväkseen vanhaa harmonista kuviota, jossa bassonuotti laskee kromaattisesti toonikasta dominanttiiin. Laskeva nuotti ei kuitenkaan poikkeuksellisesti sijaitse bassoäänessä, vaan toiseksi alimmassa äänessä juuri basson yläpuolella. Nuottijulkaisussa tämä laskeva ääni on merkitty aksenttimerkillä.


title: My Funny Valentine

text: Hart käytti säkeistöä sanoittaessaan formaalia, vanhanaikaista kieltä ja siirtyi kertosäkeessä tuttavallisempiin ilmaisuihin. Säkeistö jätetään kuitenkin usein pois kappaleesta, mahdollisesti arkaaisten sanojen ja yksinuottisen melodian takia. Laulussa rakastetulleen laulava Billie kuvailee miehensä ulkonäköä lähes loukkaavasti, mutta toteaa samalla ettei halua tämän muuttuvan. Hart sovitti sanoituksessa yhteen leikillistä pilkantekoa ja kiintymystä osoittavia ilmaisuja; ristiriitaiset ilmaisutavat toimivat vastineena duurin ja mollin vaihtelulle Rodgersin sävellyksessä. "Babes in Armsin" henkilöhahmo jouduttiin nimeämään uudelleen Valentineksi, jotta kappale saatiin sopimaan musikaaliin.


title: My Funny Valentine

text: ”My Funny Valentinea” on käytetty monissa elokuvissa, muun muassa "Herrat naivat tummaverisiä" (1955), "Ystävämme Joey" (1957), "Sharkey hoitaa homman" (1981), "Loistavat Bakerin pojat" (1989), "Petos mielessä" (1993), "Haku päällä" (1995) ja "Lahjakas herra Ripley" (1999). Kun "Babes in Armsista" tehtiin elokuvaversio vuonna 1939 (suomeksi "Me hurmurit"), kappaletta ei kuitenkaan otettu mukaan. Vuoden 2003 elokuvassa "The Company" kappale kuullaan neljä kertaa: Elvis Costellon, Chet Bakerin, Kronos Quartetin sekä Marvin Lairdin ja Clay Rueden esittämänä.


title: Richard Labunski

text: Richard Labunski on yhdysvaltalainen kolumnisti ja journalismin professori University of Kentuckyssa. Hänet tunnetaan Yhdysvaltain perustuslain uudistamisen puolustamisesta kirjassaan "The Second Constitutional Convention". Hän on äänestäjien välinpitämättömyyden, alhaisen äänestysprosentin ja liiallisen vaalikampanjan rahankulutuksen arvostelija. Labunskin arvostettu "James Madison and the Struggle for the Bill of Rights" (2006) esittää, että James Madison suhtautui aluksi penseästi Bill of Rightsin lisäämiseen Yhdysvaltain perustuslakiin, mutta puolusti myöhemmin tarmokkaasti kymmentä lisäystä ja työskenteli kovaa niiden sisällyttämiseksi perustuslakiin.


title: Lorenz Hart

text: Lorenz Hart (2. toukokuuta 1895 – 22. marraskuuta 1943) oli yhdysvaltalainen sanoittaja, joka tunnetaan parhaiten säveltäjä Richard Rodgersin kanssa yhteistyössä kirjoitetuista lauluista. Hänen tunnetuimpia teoksiaan ovat ”Blue Moon”, ”Isn't It Romantic?”, ”Mountain Greenery”, ”The Lady Is a Tramp”, ”Manhattan”, ”Where or When”, ”Bewitched, Bothered and Bewildered”, ”Falling in Love with Love”, ”I'll Tell the Man in the Street” ja ”My Funny Valentine”.


title: Lorenz Hart

text: Hart syntyi New Yorkin Harlemissa juutalaisille vanhemmille. Hän kävi Columbian yliopistoa, missä tutustui ystävän kautta Richard Rodgersiin. Miehet alkoivat kirjoittaa yhdessä lauluja amatööri- ja opiskelijanäytelmiin. Vuonna 1919 heidän kirjoittamansa laulu, ”Any Old Place with You”, otettiin mukaan Broadway-komediaan "A Lonely Romeo". Rodgersin ja Hartin kirjoittama musiikki vuoden 1925 näytelmään "The Garrick Gaieties" toi heille suurta suosiota.


title: Lorenz Hart

text: Hart työskenteli Rodgersin kanssa kuolemaansa asti vuonna 1943, ja tänä aikana miehet kirjoittivat useita menestyskappaleita. Hart käänsi myös näytelmiä newyorkilaisille teatteriyrittäjille, Shubertin veljeksille.


title: Lorenz Hart

text: Sanoittajana Hart suosi sisäisen loppusoinnun ja monitavuisten riimien käyttöä, ja hänen sanoituksiaan pidetään arvossa niiden sukkeluuden ja teknisen kehittyneisyyden takia.


title: Lorenz Hart

text: Hart kärsi elämänsä aikana alkoholismista, mikä myös edesauttoi hänen kuolemaansa 48-vuotiaana. Hänellä oli myös elämänsä loppuvaiheessa vaikeita henkilökohtaisia ongelmia. Hartin homoseksuaalisuus ja yksityiselämän ongelmat johtivat usein riitoihin Rodgersin kanssa, ja johti vuonna 1943 lyhyeen yhteistyökatkoon kaksikon välillä. Tänä aikana Rodgers alkoi tehdä yhteistyötä Hartin vanhan koulukaverin Oscar Hammerstein II:n kanssa.


title: Lorenz Hart

text: Hartin viimeinen työ oli "A Connecticut Yankee" -musikaalin uusintaversio yhdessä Rodgersin kanssa. Viisi päivää näytelmän avajaisten jälkeen Hart kuoli New Yorkissa keuhkokuumeeseen. Hänen uskotaan kuolleen yksin. Hänet on haudattu Mount Zionin hautausmaalle Queensissä, New Yorkissa.


title: On Green Dolphin Street

text: ”On Green Dolphin Street” (joskus myös ”Green Dolphin Street”) on Bronisław Kaperin säveltämä ja Ned Washingtonin sanoittama musiikkikappale vuoden 1947 elokuvasta "Vihreän delfiinin maa".


title: On Green Dolphin Street

text: Kappaleesta on tullut suosittu jazzstandardi sen jälkeen, kun Miles Davis nauhoitti sen John Coltranen, Cannonball Adderleyn ja Bill Evansin kanssa vuoden 1958 albumilleen "’58 Miles featuring Stella by Starlight". Sen ovat nauhoittaneet myös muun muassa Ahmad Jamal, Joe Henderson, Eric Dolphy sekä Oscar Peterson Milt Jacksonin kanssa.


title: Sweet Georgia Brown

text: ”Sweet Georgia Brown” on Ben Bernien, Kenneth Caseyn ja Maceo Pinkardin kirjoittama amerikkalainen popkappale vuodelta 1925. Orkesterinjohtaja Bernie nauhoitti ensimmäisen hittiversion kappaleesta, mutta on epäselvää, osallistuiko hän kappaleen kirjoittamiseen vai merkittiinkö hänet sopimuksesta yhdeksi kappaleen tekijöistä. Bernien versio pysyi poplistan kärjessä 13 viikkoa, ja samana vuonna Isham Jonesin orkesteri ja Ethel Waters nauhoittivat omat tulkintansa kappaleesta. Kappaleesta on sittemmin tullut pop- ja jazzstandardi, ja sen ovat levyttäneet muun muassa Bing Crosby, Count Basie, Dave Brubeck, Benny Carter, Ella Fitzgerald, Stan Getz, Dizzy Gillespie, Stephane Grappelli, Coleman Hawkins, Gene Krupa, Charlie Parker, Oscar Peterson, Bud Powell, Django Reinhardt, Art Tatum, Ben Webster ja Lester Young.


title: Sweet Georgia Brown

text: Koripallojoukkue Harlem Globetrotters on käyttänyt laulua tunnuskappaleenaan vuodesta 1952 lähtien. Tämän version nauhoitti Brother Bones and His Shadows.


title: Sweet Georgia Brown

text: Kappaleen sävellaji on G-duuri, mutta ensimmäiset neljä tahtia seuraavat E-dominanttiseptimisointuun (E7) kuuluvia nuotteja, seuraavat neljä A7:ään, ja seuraavat neljä D7:ään. Tämä rakenne tuo monipuolisuutta sointukulun päällä improvisoivalle muusikolle, mutta laulajalle tiettyjen pääsävellajiin kuulumattomien sävelten, kuten C♯:n tai G♯:n, löytäminen voi osoittautua haasteelliseksi.


title: Sweet Georgia Brown

text: Kappaleen sointukulun päälle on sävelletty useita myöhempiä jazzkappaleita, kuten Jackie McLeanin ”Donna”, Miles Davisin ”Dig” ja Thelonious Monkin ”Bright Mississippi”.


title: Humberto Suazo

text: Humberto Andrés Suazo Pontivo (s. 10. toukokuuta 1981 San Antonio, Chile) on chileläinen jalkapalloilija. Hän edustaa meksikolaista Monterreyta ja on pelipaikaltaan hyökkääjä. Hänet tunnetaan myös lempinimellä "El Chupete Suazo".


title: Humberto Suazo

text: Suazo liittyi 6-vuotiaana kotikaupunkinsa Club Torinoon, jossa hänen isänsäkin oli aikoinaan pelannut. Vuonna 1996 hän liittyi Universidad Católican juniorijoukkueeseen. Suazo ei kuitenkaan viihtynyt joukkueessa, eikä pitänyt harjoituksista. Myöhemmin urallaan hän on todennut hukanneensa mahdollisuuden, jota joukkue tuolloin tarjosi.


title: Humberto Suazo

text: Vuonna 2000 Suazo lainattiin maan toiseksi korkeimmalla sarjatasolla pelanneeseen Ñublenseen. Hän pelasi ensimmäisen ottelunsa Magallanesia vastaan. Saman vuoden lopulla hän mursi pohjeluunsa ja joutui olemaan pois pelikentiltä seitsemän kuukautta, näin hän ei kyennyt myöskään osallistumaan vuoden 2001 alle 20-vuotiaiden maailmanmestaruuskilpailuihin. Loukkaantumisen jälkeen hän edusti vuodet 2001–2003 Magallanesia ja San Antonio Unidoa. Vuonna 2003 hän siirtyi San Luisiin, jossa hän teki yhden kauden aikana 40 maalia.


title: Humberto Suazo

text: Vuonna 2006 Suazo siirtyi Chilen suurseura Colo-Coloon. Hän osallistui uuden joukkueensa kanssa vuoden 2006 Copa Libertadoresiin, josta Colo-colo tippui jo varhaisessa vaiheessa. Tästä huolimatta Suazo onnistui tekemään hattutempun meksikolaista Club Deportivo Guadalajaraa vastaan. Maan pääsarjassa hän pelasi 33 ottelua, joissa syntyi 14 osumaa. Colo-colo voitti kauden päätteeksi 24. pääsarjamestaruutensa. Vuoden 2006 Copa Sudamericanassa Suazo pelasi 12 ottelua, joissa hän teki 10 maalia. Colo-colo selviytyi aina loppuotteluun saakka, jossa se kuintenkin hävisi Pachucalle. Suazo teki puolivälieräottelussa Gimnasia y Esgrima La Plataa vastaan hattutempun. Hyvin otteidensa jälkeen muun muassa meksikolainen Santos Laguna ja italialainen Catania olivat kiinnostuneita chileläiskärjestä. Colo-colo halusi toistaiseksi haudata huhut Suazon siirtymisestä muihin seuroihin ja osti hänen vanhalta seuraltaan Audax Italianoalta loput pelaajan omistusoikeuksista miljoonalla yhdysvaltain dollarilla 15. joulukuuta 2006. Suazo sai siirtokorvauksesta itselleen 10 % eli 100 000 dollaria. Tämä myös varmisti hänen pysyvän joukkueessa vuoden 2007 kesäkuuhun asti.


title: Humberto Suazo

text: Kuukausien spekulointien jälkeen Suazo lopulta myytiin kesällä 2007 meksikolaiseen Monterreyhin 8 miljoonan dollarin siirtokorvauksella. Hänen alkunsa joukkueessa ei kuitenkaan vastannut odotuksia, ensimmäisissä 12 ottelussa maaleja syntyi vain kolme. Kauden edetessä hän onnistui parantamaan otteitaan ja oli seuraavilla kausilla myös joukkueensa tärkeimpiä pelaajia. Suazo valittiin kauden 2009 parhaaksi pelaajaksi maan pääsarjassa.


title: Humberto Suazo

text: 8. tammikuuta 2010 Suazo siirtyi espanjalaiseen Real Zaragozaan lainasopimuksella kauden loppuun, jonka jälkeen joukkueella oli mahdollisuus ostaa hänet 10 miljoonalla eurolla. Hän pelasi ensimmäisen ottelunsa joukkueessa kotiottelussa Xereziä vastaan. Suazo pelasi lainakautensa aikana lopulta yhteensä 17 ottelua ja teki niissä kuusi maalia. Zaragoza ei käyttänyt kauden jälkeen osto-optiotaan, ja niin hän palasi takaisin Monterreyhin.


title: Humberto Suazo

text: Suazo teki ensiesiintymisensä Chilen maajoukkueessa vuonna 2005. Hän oli mukana vuoden 2007 Copa Américassa, jossa hän teki kolme maalia. Ensimmäisessä ottelussa Ecuadoria vastaan Suazo teki kaksi osumaa ja kolmannen puolivälieräottelussa Brasiliaa vastaan.


title: Humberto Suazo

text: Suazo oli vuoden 2010 Etelä-Amerikan paras maalintekijä 10 maalilla. Chile selvisi myös vuoden 2010 MM-kilpailuihin.


title: Lesbro

text: Lesbro on heteromies, joka kokee seksuaalista vetovoimaa ainoastaan tai pääasiassa lesboja kohtaan. Nimitystä käytetään myös miehestä, joka harjoittaa sosiaalisia ihmissuhteita mieluummin lesbojen kuin heteronaisten tai toisten miesten seurassa. Termi on syntynyt Ricen yliopiston uudissanatietokannan mukaan vuonna 2007 Nashvillefemme-blogissa ja se on yhdistelmä sanoista "Lesbo" ja "bro". Vanhempia lesbroa sisällöltään vastaavia termejä englanninkielellä ovat "dyke tyke" ja "dutch boy". Vastaava sana heteronaisille joiden kiinnostuskiinnostus kohdistuu homoseksuaalisiin miehiin on homoemo.


title: Homoemo

text: Homoemo on nainen, jonka seksuaalinen kiinnostus kohdistuu ainoastaan tai pääasiassa homoseksuaalisiin miehiin tai joka muuten viihtyy paremmin homojen kuin heteromiesten tai toisten naisten seurassa. Helsingin sanomien vuonna 2005 haastatteleman Johannan mukaan englanninkielen "faghag" -termi vastaa homoemoa, mutta on tasa-arvoisempi eikä sisällä oletusta paapomisesta. Vastaava termi heteromiehille jotka viihtyvät mieluummin lesbonaisten seurassa on lesbro.


title: New Westminster

text: New Westminster on 58 549 (2006) asukkaan kaupunki Brittiläisessä Kolumbiassa, Kanadassa. Kaupunki sijaitsee Fraserjoen suistossa, noin 19 kilometriä kaakkoon Vancouverista, jonka metropolialueeseen se kuuluu. New Westminster on läntisen Kanadan vanhin kaupunki, ja siitä oli tarkoitus tulla provinssin pääkaupunki, mutta tämä kunnia kuitenkin myönnettiin Victorialle.


title: New Westminster

text: Vuoden 1858 Fraserjoen kultaryntäyksen aikana myös New Westminsterin kaupunki sai alkunsa tärkeänä kauppapaikkana joen ylävirtaan matkaaville kullanetsijöille. New Westminster perustettiin vuonna 1859, ja se onkin läntisen Kanadan vanhin kaupunki. Britannian kuningatar Viktoria nimitti kaupungin Lontoossa sijaitsevan Westminsterin kaupunginosan mukaan, ja tästä syystä kaupunkia onkin usein kutsuttu kunikaalliseksi kaupungiksi (). Kaupunki oli myös provinssia edeltäneen, Brittiläisen Kolumbian siirtokunnan pääkaupunki.


title: New Westminster

text: Vuonna 1866 Vancouverinsaari ja siirtokunta yhdistettiin uudeksi Brittiläisen Kolumbian provinssiksi. Kultaryntäksen laantuessa New Westminsterin menetti merkittävyyttään kaupallisena keskuksena, ja vuonna 1868 provinssin pääkaupungiksi nimitettiin Vancouverinsaarella sijatseva Victoria.


title: New Westminster

text: New Westminster sai vuonna 1872 suurkaupungin statuksen (City).


title: New Westminster

text: Vuonna 1898 tulipalot tuhosivat lähes jokaisen rakennuksen kaupungin keskustassa. Uudelleenrakennus kuitenkin eteni nopeasti ja vuoteen 1910 mennessä kaupungin keskusta oli jälleenrakennettu.


title: New Westminster

text: New Westminsterissä ei sijaitse moottoriteitä, mutta Kanadan läpi johtava Trans-Canada Highway kulkee kaupungin pohjoispuolella sijaitsevien Burnabyn ja Coquitlamin kaupunkien läpi. Suur-Vancouverin alueen Sky Train pysähtyy kolmella asemalla kaupungissa.


title: Isohuiluvaris

text: Isohuiluvaris ("Gymnorhina tibicen") on Australiassa, Papua-Uudessa-Guineassa ja Indonesiassa elävä leijujen heimoon kuuluva varpuslintu. Isohuiluvaris on istutettu myös Uuteen-Seelantiin ja Fidžille. Laji on hävinnyt Salomonsaarilta.


title: Isohuiluvaris

text:
Kooltaan isohuiluvaris on noin 36–44 cm. Lajin höyhenpuku on yleensä mustavalkoinen, mutta ulkonäössä on sekä sukupuolesta riippuvaa että maantieteellistä muuntelua. Aikuisen yksilön silmät ovat kastanjanruskeat. Isohuiluvariksen kovaääninen, huilumainen laulu on yksi maailman monimutkaisimmista linnunlauluista. Laulu esitetään usein ryhmässä tai duettona.
Isohuiluvariksia esiintyy avoimilla, puita kasvavilla paikoilla. Ne suosivat esimerkiksi puistoja ja leikkikenttiä.


title: Isohuiluvaris

text: Isohuiluvaristen ravintoa ovat hyönteiset ja niiden toukat, joita linnut etsivät maassa kävellen.


title: Isohuiluvaris

text: Vaikka isohuiluvarikset käyttäytyvät yleensä rauhallisesti, saattavat jotkut yksilöt puolustaa pesimäaikana reviiriään aggressiivisesti ja hyökätä ihmisten ja lemmikkieläinten kimppuun.


title: Isohuiluvaris

text: Etelä-Australian vaakunassa esiintyvä "Piping Shrike"-nimellä tunnettu symbolinen lintu on mahdollisesti isohuiluvariksen alalaji "leuconota".


title: Isohuiluvaris

text: Isohuiluvaris on australialaisen jalkapallon ammattilaissarjassa AFL:ssä pelaavan joukkueen "Collingwood Football Clubin" tunnuseläin. Tämä mustavalkoraidallisissa pelipaidoissa pelaava joukkue tunnetaan lempinimellä "The Magpies".


title: Ruusuposkiaratti

text: Ruusuposkiaratti ("Pyrilia pulchra") on eteläamerikkalainen papukaija. Sen elinympäristö käsittää Länsi-Kolumbian ja Luoteis-Ecuadorin alangot ja kukkulat. Lajin holotyypin kuvaili Hans von Berlepsch Kolumbian San Josén Río Dagualta 1897.


title: Mustasiipiaratti

text: Mustasiipiaratti ("Hapalopsittaca melanotis") on eteläamerikkalainen papukaija. Sen elinympäristö käsittää Perun keski- ja eteläosat (alalaji "peruviana") ja Bolivian läntiset keskiosat (nimialalaji "melanotis"). Lajin holotyypin kuvaili Frédéric de Lafresnaye Boliviasta 1847.


title: Pohjoinen valokuvakeskus

text: Pohjoinen Valokuvakeskus ry on Pohjois-Suomen alueella toimiva alueellinen valokuvakeskus. Keskus on perustettu 1987 Oulussa.


title: Pohjoinen valokuvakeskus

text: Valokuvakeskuksen toimisto ja kirjasto sijaitsevat Kulttuuritalo Valveella, jossa ovat myös yhdistyksen näyttelytilat Rantagalleria ja Kummigalleria. Näyttelytiloissaan valokuvakeskus järjestää vuosittain 12-15 valokuvanäyttelyä.


title: Punanaama-aratti

text: Punanaama-aratti ("Hapalopsittaca pyrrhops") on eteläamerikkalainen papukaija. Sen elinympäristö ulottuu Ecuadorin lounaisosista Perun luoteisosiin. Lajin holotyypin kuvaili Osbert Salvin Ecuadorin Santa Ritasta ja San Lucasista 1876.


title: Ruostenaama-aratti

text: Ruostenaama-aratti ("Hapalopsittaca amazonina") on eteläamerikkalainen papukaija. Sen elinympäristö käsittää Kolumbian Andien itärinteet ja Venezuelan luoteisosan Andit. Siitä tunnetaan kolme alalajia. Lajin holotyypin kuvaili Marc Athanese Parfait Oeillet Des Murs Bogotásta 1845.


title: Luumupääaratti

text: Luumupääaratti ("Pionus tumultuosus") on eteläamerikkalainen papukaija. Sen elinympäristö ulottuu Venezuelan länsisosista Kolumbian keski- ja eteläosien kautta Ecuadoriin, Peruun ja Boliviaan. Siitä tunnetaan kaksi alalajia. Lajin holotyypin kuvaili Johann Jakob von Tschudi Perusta 1844.


title: Meksikonaratti

text: Meksikonaratti ("Pionus senilis") on keskiamerikkalainen papukaija. Sen elinympäristö ulottuu Meksikon luoteisosista Panaman länsiosiin. Lajin holotyypin kuvaili Johann Baptist von Spix Veracruzista Meksikosta 1824.


title: Katalonian sosialistien puolue

text: Katalonian sosialistien puolue (katalaaniksi: "Partit dels Socialistes de Catalunya", eli PSC, esp. "Partido de los Socialistas de Cataluña") on Kataloniassa toimiva PSOE:n alueellinen puolue. Puolue on perustettu vuonna 1978 ja sen puheenjohtaja on Àngel Ros.


title: Paranánaratti

text: Paranánaratti ("Pionus maximiliani") on eteläamerikkalainen papukaija. Sen elinympäristö käsittää laajan maantieteellisen alueen Brasiliassa, Boliviassa, Paraguayssa ja Argentiinassa, ja lajista tunnetaan neljä alalajia. Lajin holotyypin kuvaili Heinrich Kuhl Viçosasta Bahiasta 1820.


title: Viialan vaakuna

text: Viialan vaakuna oli Viialan kunnan tunnus. Vaakunan kaateinen polviorsi viittaa kunnan nimen alkukirjaimeen, ja siinä käytetty koro kunnan viila- ja muuhun teollisuuteen.


title: Viialan vaakuna

text: Vaakunan selitys on ”hopeakentässä punainen, kaateinen, nirhakoroinen polviorsi.” Vaakunan on suunnitellut Ahti Hammar, ja Viialan kunnanvaltuusto hyväksyi sen kokouksessaan 14. kesäkuuta 1955. Sisäasiainministeriö vahvisti vaakunan käyttöön 5. syyskuuta samana vuonna.


title: Viialan vaakuna

text: Vaakuna muuttui epäviralliseksi kotiseutuvaakunaksi 2007, kun Viiala ja Toijala yhdistyivät Akaan kaupungiksi.


title: Pronssiaratti

text: Pronssiaratti ("Pionus chalcopterus") on eteläamerikkalainen papukaija. Sen elinympäristö ulottuu Venezuelan länsisosista Kolumbian eteläosien kautta Ecuadoriin ja Perun luoteisosiin. Lajin holotyypin kuvaili Louis Fraser Bogotásta 1841.


title: Punanokka-aratti

text: Punanokka-aratti ("Pionus sordidus") on eteläamerikkalainen papukaija. Sen elinympäristö ulottuu Venezuelasta Kolumbiaan, Ecuadoriin, Peruun ja Boliviaan. Siitä tunnetaan kuusi alalajia. Lajin holotyypin kuvaili Carl von Linné Venezuelasta 1844.


title: Kymbidit

text: Kymbidit ("Cymbidium") on kämmekkäkasvien suku, johon kuuluu noin 50 kaakkoisaasialaista trooppista lajia. Suvun lajeista on tehty lukuisia risteymiä, joista on tullut suosituimpia orkideoita huonekasvatuksessa ja leikkokukkina.


title: Kymbidit

text: Luonnossa kymbidien levinneisyysalue ulottuu Himalajan juurelta Intiasta ja Nepalista Kiinaan, Japaniin, Indokiinaan ja etelään Malesiaan ja Australiaan asti. Monsuunit aiheuttavat ajoittaisia sateita sekä Himalajan juuren kukkuloilla että alankojen trooppisissa sademetsissä. Ne ovat vanhimpia viljeltyjä orkideoita, joita kasvatettiin ensin Kiinassa ja Japanissa. Vanhin niiden ihailuun tarkoitettu paviljonki rakennettiin vuonna 354. Eurooppaan kymbidit tuotiin 1700-luvulla.


title: Ruskoaratti

text: Ruskoaratti ("Pionus fuscus") on eteläamerikkalainen papukaija. Sen elinympäristö käsittää mantereen pohjoisosan Venezuelasta Guyanaan, Surinameen, Ranskan Guayanaan ja Brasiliaan. Lajin holotyypin kuvaili Philipp Ludwig Statius Müller Cayennesta 1776.


title: Siniaratti

text: Siniaratti ("Pionus menstruus") on etelä- ja keskiamerikkalainen papukaija. Sen hyvin laaja elinympäristö ulottuu Costa Rican koillisosista Kolumbiaan, Ecuadoriin, Peruun, Boliviaan, Venezuelaan, Guyanaan, Surinameen, Ranskan Guayanaan ja Brasiliaan. Siitä tunnetaan kolme alalajia. Lajin holotyypin kuvaili Carl von Linné Surinamesta 1766.


title: I’ll Be There

text: I’ll Be There on The Jackson 5 -yhtyeen single, joka julkaistiin vuonna 1970 ja se on järjestyksessään neljäs yhtyeen single, joka nousi listaykköseksi Billboard Hot 100 -listalle.


title: I’ll Be There

text: Mariah Carey julkaisi kappaleen unplugged-version singlenä toukokuussa 1992. Kappale julkaistiin aiemmin Careyn maaliskuussa ilmestyneellä MTV Unplugged -EP:llä.


title: Kalsiumjodaatti

text: Kalsiumjodaatti (Ca(IO)) on kalsiumkationien ja jodaattianionien muodostama epäorgaaninen ioniyhdiste. Luonnossa yhdistettä tavataan lautariittimineraalina Kalsiumjodaattia käytetään jodin lähteenä eläinten ruoissa ja antiseptisenä aineena.


title: Kalsiumjodaatti

text: Kalsiumjodaattia voidaan valmistaa teollisesti johtamalla kloorikaasua kuumaan kalsiumkarbonaattiliuokseen, johon on liuotettu myös jodia. Kalsiumjodaatti esiintyy usein heksahydraattina Ca(IO)·6HO. Kidevesi poistuu lämmitettäessä yhdistettä yli 35 °C lämpötilaan.


title: Kalsiumjodaatti

text: Kalsiumjodaattia voidaan käyttää jodin lähteenä eläinten ruuissa sekä jauhonparanteena. Lisäksi ainetta käytetään deodoranteissa, suuvesissä ja antiseptisena aineena.


title: The Jackson 5 Christmas Album

text: The Jackson 5 Christmas Album on ainoa joulualbumi, jonka The Jackson 5 -yhtye julkaisi. Yhtyeen päälaulaja Michael Jackson esiintyi "näkyvästi" albumin kappaleilla. Vuonna 2003 albumi julkaistiin remasteroituna bonuskappaleen kera. Vuonna 2009 albumi julkaistiin uudelleen nimellä Ultimate Christmas Collection, joka sisälsi muun muassa joulutervehdyksiä, remixejä ja joulusikermän.


title: Enonlahti (Mäntyharju)

text: Enonlahti (usein puhekielessä Enolahti) on Mäntyharjun kuntaan kuuluva kylä. Se sijaitsee kirkasvetisen Enonveden rannalla. Karkeasti kuvattuna Enonlahden alue rajoittuu pohjoisessa Pertunmaan kuntaan, idässä Pärnämäen kylään, etelässä Ahveniston kylään ja lännessä Enonveteen.


title: Enonlahti (Mäntyharju)

text: Enonlahti on todennäköisesti saanut nimensä järven Enonvesi mukaan, jonka itärantaa kylä myötäilee. Järven saaret Eräsaari, Kapasaari, Matusaari ja Koivusaari kuuluvat myös Enonlahden kylään.


title: Tottijärven vaakuna

text: Tottijärven vaakuna oli Tottijärven kunnan tunnus. Vaakunan aihe viittaa vanhaan paikalliseen tarinaan, jonka mukaan Tottijärvi olisi nimetty tähän järveen hukkuneen 1400-luvun suurmiehen Matti Kurjen Totti-koiran perusteella, josta taas myöhemmin on periytynyt koko kunnan nimi.


title: Tottijärven vaakuna

text: Vaakunan selitys on ”sinisessä kentässä aaltokoroisesta hopeatyviöstä nouseva kultainen koira, jonka varukset ja kaulahihna punaiset.” Vaakunan on suunnitellut Ahti Hammar, ja Tottijären kunnanvaltuusto hyväksyi sen kokouksessaan 7. joulukuuta 1957. Sisäasiainministeriö vahvisti vaakunan käyttöön 26. maaliskuuta 1958.


title: Tottijärven vaakuna

text: Vaakuna muuttui epäviralliseksi kotiseutuvaakunaksi 1976, kun Tottijärvi liittyi Nokian kauppalaan.


title: Ellivuori

text: Ellivuori on Sastamalan kaupungissa sijaitseva mäki ja vapaa-ajankeskus, jossa toimii muun muassa laskettelukeskus sekä hotelli.


title: Ellivuori

text: Ellivuoren mäki sijaitsee Rautavedessä suuressa Salonsaari-nimisessä saaressa. Sen huippu on 145 metriä merenpinnan ja noin 87 metriä ympäröivän järven vedenpinnan yläpuolella. Salonsaaressa on myös useita muita mäkiä, joista korkein on Ellivuoren länsipuolella kohoava 151 metrin korkuinen Pirunvuori.


title: Ellivuori

text: Ellivuoren laskettelukeskuksen perustivat 1960-luvun alkupuolella urheiluseurat Vammalan seudun Voima, Karkun Karku ja Tampereen Pyrintö. Ensimmäinen paikalle valmistunut rakennus oli vuonna 1960 talkoovoimin rakennettu yhdistetty hiihtomaja ja tanssilava. Ensimmäinen rinne ja hiihtohissi avattiin talvella 1964. Suunnitteilla oli alun perin myös hyppyrimäen rakentaminen, mutta tästä hankkeesta luovuttiin kustannussyistä. Toinen hiihtohissi saatiin käyttöön vuonna 1968. Nykyään laskettelurinteissä sijaitsee neljä isoa ankkurihissiä, jotka nostavat n. 5000 henkilöä tunnissa. Lastenrinteessä toimii sompahissi sekä Pinoccio-hissi.


title: Ellivuori

text: Laskettelukeskuksen omisti sen toiminnan alkuaikoina perustajien muodostama säätiö, joka kuitenkin velkaantui ja ajautui konkurssiin 1970-luvulla. Vuodesta 1981 lähtien laskettelukeskuksen, joka toimii nimellä Ellivuori Ski Center, on omistanut helsinkiläinen Riila Oy. Laskettelukeskuksessa on kuusi valaistua ja lumetettua rinnettä. Vaikeusasteita rinteissä löytyy vihreästä mustaan.


title: Ellivuori

text: Hiihtokeskuksen yhteydessä sijaitsee vuonna 1970 toimintansa aloittanut Hotelli Ellivuori. Vammalan, Nokian ja Tampereen kaupungit perustivat Ellivuoren Loma Oy:n vuonna 1968, hotelli rakennettiin vuoden 1969 aikana ja se avasi ovensa helmikuussa 1970. Hotellin aloittaessa toimintansa siinä oli 150 kiinteää majoituspaikkaa, mutta kokonaisuudessaan pystyttiin majoittamaan yli 200 vierasta. Vuonna 1985 valmistui toistaiseksi viimeinen hotellin laajennus, jonka vihki silloinen kauppa- ja teollisuusministeri Seppo Lindblom. Nokian ja Tampereen myytyä osakkeensa hotelliyhtiön omistajaksi jäi Vammalan kaupunki, joka myi hotellin Kuntien eläkevakuutukselle 1980- ja 1990-lukujen vaihteessa.


title: Ellivuori

text: Hotelli Ellivuori hakeutui konkurssiin marraskuussa 2014. Tamperelainen yrittäjä Marko Mikkola osti tammikuussa 2015 kiinteistön tontteineen konkurssipesältä. Mikkola vuokrasi hotellikiinteistön Liekoranta Cateringin Saila ja Matti Valkeaniemelle, jotka pyörittivät niin ravintola- kuin hotellitoimintaakin. Syksyllä 2016 Hill Invest Group Oy otti vastuulleen ravintola- ja hotellitoiminnan. HIG:n omistajia ovat Leo Pitkänen, Reijo Angeria ja Marko Mikkola. Hotellihuoneet on remontoitu vuoden 2017 aikana ja myös ravintolasali ja keittiö on käynyt läpi suuria muutoksia.


title: Ellivuori

text: Aivan hotellirinteiden vieressä toimii nykyisin myös ympärivuotinen caravan-alue, VuoriCaravan. Alueella on runsaasti toimintaa myös kesäaikana, mm. hyvä leikkikenttä, frisbeegolf sekä skeittiramppi, hyvät kalastusmahdollisuudet, uimaranta ja mm. savusauna.


title: Eva Rivas

text: Eva Rivas (, ) (s. 13. heinäkuuta 1987 Rostov-na-Donu, Neuvostoliitto) on armenialais-venäläinen laulaja.


title: Eva Rivas

text: 14. helmikuuta 2010 Rivas valittiin edustamaan Armeniaa Eurovision laulukilpailuun 2010 kappaleella "Apricot Stone" (suomeksi "Aprikoosin kivi").


title: Kaasu-nestejousitus

text: Kaasu-nestejousitus on ajoneuvoissa järjestelmä, joka estää ajoradan epätasaisuuden aiheuttamien iskujen siirtymisen ajoneuvon koriin välittämällä pyörien liike nesteen avulla kaasujouselle. Vaimennusta saadaan aikaan myös nesteen virtausta kuristamalla. Kaasu-nestejousituksen vanhempi kirjoitusmuoto oli kaasunestejousitus. Se on Citroënin kehittämä jousitusjärjestelmä, jota käytetään henkilöautoissa. Myös Berliet-merkkisissä kuorma-autoissa oli kaasu-nestejousitus.


title: Kaasu-nestejousitus

text: Järjestelmän erikoispiirteenä on kuormasta riippumatta automaattisesti vakiona säilyvä maavara, jota voi myös tarpeen mukaan helposti säätää ajon aikana. Kaasu-nestejousitusta pidetään erittäin miellyttävänä, se on pehmeä olematta löysä.


title: Kaasu-nestejousitus

text: Tekniikka on omintakeinen. Jousiaineena on suljetussa pallossa oleva kaasu, joka on erotettu kalvolla joustoliikkeen välittävästä hydraulinesteestä. Järjestelmässä ei välttämättä tarvita erillisiä iskunvaimentimia, sillä vastaava toiminta on osa hydraulijärjestelmää. Nestepaineen ylläpitämiseksi tarvitaan nestepumppu. Kaikkiaan järjestelmä on tavallista kalliimpi valmistaa ja huoltaa.


title: Kaasu-nestejousitus

text: Citroën esitteli ensimmäisen kaasu-nestejousituksen vuonna 1954 Traction Avantin takajousituksessa. Ensimmäinen täysin kaasu-nestejousitettu malli oli Citroën DS vuonna 1955.


title: G’oko Taneski

text: G’oko Taneski (; s. 2. maaliskuuta 1977) on makedonialainen laulaja. Hän edusti Makedoniaa vuoden 2010 Eurovision laulukilpailussa kappaleella ”Jas ja imam silata”. Hän ei selviytynyt kilpailun finaaliin.


title: Pitopohjasuksi

text: Pitopohjasuksi on perinteisessä hiihdossa käytettävä suksi, jonka pitoalueella on polymeerin ja kumin sekoitetta. Pitopohjasuksia käytetään uudella nollakelin lumella, kun liisteri jäätyy ja purkkivoide ei pidä.


title: Frisbee (huvipuistolaite)

text: Frisbee on saksalaisen HUSS Maschinenfabrikin suunnittelema huvipuistolaite. Samaa nimitystä Frisbee käytetään muiden yhtiöiden luomista samankaltaisista laitteista. Sen alkuperäinen heiluri on 18 metriä pitkä. Laitteen huippunopeus on noin 80 kilometriä tunnissa. Siihen mahtuu kerralla 36–40 ihmistä.


title: Frisbee (huvipuistolaite)

text: Suomessa Frisbee on tullut tunnetuksi Tampereella sijaitsevasta Särkänniemestä, jossa se oli vuodesta 2000 vuoteen 2005, jolloin se poistui vuokrasopimuksen loppumisen vuoksi.


title: Frisbee (huvipuistolaite)

text: Nykyisin Suomessa on kaksi tämäntyylistä laitetta: Powerparkin Typhoon ja Särkänniemen X.


title: Pärnämäki (Mäntyharju)

text: Pärnämäki on Mäntyharjun kuntaan kuuluva kylä. Se sijaitsee kunnan lounaisosassa. Karkeasti kuvattuna Pärnämäen alue rajoittuu pohjoisessa Pankajärveen ja Siikasen järveen, idässä Nurmaan kylään, etelässä Kouvolan kaupunkiin ja lännessä Enonlahden ja Ahveniston kyliin.


title: Pärnämäki (Mäntyharju)

text: Pärnämäki on todennäköisesti saanut nimensä pärnä- eli lehmuspuulta.


title: Timo Aalto

text: Timo Martti Severi Aalto (5. tammikuuta 1941 Helsinki – 21. marraskuuta 2003 Helsinki) oli helsinkiläinen taidemaalari ja taidegraafikko. Aalto kuului keskeisiin suomalaisiin konstruktivisteihin. Hän teki selkeitä ja puhdaslinjaisia abstraktin geometrisia teoksia, ja käytti usein voimakkaita värejä.


title: Timo Aalto

text: Aalto opiskeli Vapaassa Taidekoulussa 1957–1958 ja Suomen Taideakatemian koulussa 1958–1962.


title: Timo Aalto

text: Aalto opetti Suomen Taideakatemian koulussa 1971–1974, erityisopettajana 1974–1986, Taideteollisessa oppilaitoksessa 1968–1971 ja Lahden taideoppilaitoksessa 1970–1971.


title: Timo Aalto

text: Aalto asui Oulunkylän taiteilijatalossa. Hän sai Kuvataiteen valtionpalkinnon 1973.


title: Happiness

text: Happiness voi tarkoittaa ainakin seuraavia:


title: DJ Konnat

text: DJ Konnat oli suomalainen vuosina 1991–1992 toiminnassa ollut humoristista rap-musiikkia esittävä yhtye. Yhtyeen lauluosuuksista vastasivat Tomi Saari ja Jari-Pekka Styrman.


title: DJ Konnat

text: Yhtyeen debyyttialbumi "Maailman lyhin elämä?" julkaistiin vuonna 1991. Seuraavana vuonna julkaistiin toinen studioalbumi "9700-DJ Konnat". Toisen studioalbumin avauskappale "9700-Irma" liittyi julkaisuaikanaan ajankohtaiseen seksipuhelintoimintaan. Muita yhtyeen tunnetuimpia kappaleita ovat muun muassa "Älä beibi peilaa", "Hillitse himosi" ja "Joopajoo (Aijaha)".


title: Meriradio

text: Meriradio oli naantalilainen paikallisradio, joka kuului taajuudella 89,0 MHz. Meriradio aloitti toimintansa 6. maaliskuuta 1988 Velkuan kunnassa Velkuanmaan saaren Tiurlan kylässä taajuudella 95,3 MHz. Vuoden 1990 vappuna studio siirtyi Naantaliin ja saman vuoden syyskuussa taajuudeksi muuttui 89,0 MHz. Asema lopetti toimintansa 30. kesäkuuta 1999 ja samasta mastosta sekä taajuudelta jatkoi Auran Aaltojen vetämä Radio Majakka.


title: Marja Tyrni

text: Marja Tyrni on näyttelijä Aku Hirviniemen luoma sketsihahmo, jolla Hirviniemi voitti MTV3:n Putous-viihdeohjelman vuoden sketsihahmo -kilpailun vuonna 2010. Marja Tyrni kuvailee itseään yksinäiseksi Turun Pallivahasta kotoisin olevaksi leskirouvaksi, joka aina vapaa-ajallaan leipoo. Sittemmin hahmo laajensi toimintaansa myös muille elämänaloille televisio- ja levyesiintymisistä kirjan julkaisuun ja matkailumainontaan.


title: Marja Tyrni

text: Esikoislevynsä "Tortturalli" Marja Tyrni julkaisi toukokuussa 2010. Levyltä otettu single, "Suut makiaks!", kuultiin jo ennen levyn julkaisua. Isänpäivän alla Marja Tyrniltä ilmestyi leivontakirja, "Suut makiaksi Marja Tyrnin tapaan". Marraskuusta 2010 lähtien MTV3-kanavalla esitettiin "Marja Tyrnin Joulushow" -ohjelmaa, jossa Tyrni esitteli pallivahalaista joulun sekä uudenvuoden viettoa Pallivahan kartanossaan, ja jouluksi 2010 ilmestyi albumi "Joulun kulkuset", jolta irroitettiin single "Eikan kulkuset". Turkulaisista organisaatioista Turku Touring on käyttänyt Marja Tyrnin hahmoa matkailumainonnassaan.


title: Marja Tyrni

text: Tammikuussa 2014 Raha-automaattiyhdistys julkaisi uuden rahapelin, "Marja Tyrnin Munakellon". RAY on ilmoittanut, että se tulee jatkossakin tekemään Aku Hirviniemen sketsihahmoihin perustuvia rahapelejä.


title: Dokšytsy

text: Dokšytsy () eli Dokšitsy (, ) on pieni, 6 937 asukkaan kaupunki ja samannimisen piirin keskus Vitsebskin alueella Valko-Venäjän pohjoisosissa. Koko piirin asukasluku oli vuoden 2007 alussa 29 841. Dokšytsyn kaupunki sijaitsee maanteitse 138 kilometriä pääkaupunki Minskin pohjoispuolella ja 112 kilometriä Polatskista lounaaseen.


title: Dokšytsy

text: Dneprin sivujoki Berezina saa alkunsa noin kilometri Dokšytsyn kaupungin lounaispuolelta. Heti kaupungin länsiosissa joessa on pieni tekoallas.


title: Dokšytsy

text: Piirin pinta-alasta noin 46 % on metsää ja 29 % maatalousmaata (peltoja ja niittyjä). Alueesta 18 % kuuluu alempana Berezina-joen varralla sijaitsevaan Berezinan biosfäärialueeseen, joka on yksi Valko-Venäjän tärkeimmistä ympäristönsuojelualueista.


title: Dokšytsy

text: Kruljauštšynan kylässä, linnuntietä noin 15 kilometriä Dokšytsyn keskustan pohjoispuolella, sijaitsee eräs Valko-Venäjän rautateiden risteysasemista (). Siellä rautateiden Polatsk- Kruljauštšyna- Maladzetšna- linjasta risteää raide länteen reittiä Kruljauštšyna- Hlybokaje - Pastavyn Varapajevan kylä, siellä edelleen haarautuen.


title: Dokšytsy

text: Maantieyhteyksistä tärkeimpiin kuuluu Minskistä saapuva kantatie (P3), joka jatkaa Hlybokajen (etäisyys 29 km), Šarkauštšynan ja Braslaun kautta ja Latvian rajalle Väinänlinnan (Daugavpils) suuntaan.


title: John Morton (arkkipiispa)

text: John Morton (1420–1500) oli englantilainen kirkonmies, joka toimi lordikanslerina 1487–1500, Elyn piispana 1479–1486, Canterburyn arkkipiispana 1486–1500 ja Oxfordin yliopiston kanslerina 1494–1500.


title: John Morton (arkkipiispa)

text: Tudor-dynastian noustua valtaan Henrik VII nimitti hänet Canterburyn arkkipiispaksi vuonna 1486 ja lordikansleriksi seuraavana vuonna 6. lokakuuta. Morton oli yorkilaisen kuningas Rikhard III:n vastustaja. Paavi Aleksanteri VI nimitti hänet kardinaaliksi vuonna 1493. Lordikanslerina hän vastasi valtakunnan talouden tervehdyttämisestä.


title: John Morton (arkkipiispa)

text: Morton kuoli 15. syyskuuta 1500 Knole Housessa ja hänet on haudattu Canterburyn tuomiokirkon kryptaan.


title: Jeremy Larner

text: Jeremy Larner on yhdysvaltalainen kirjailija ja elokuvakäsikirjoittaja. Hän on kirjoittanut käsikirjoitukset elokuviin "Sähinää, se sanoi " (1970) ja "Valtapeli" (1972), joista jälkimmäisestä hänet palkittiin parhaan alkuperäiskirjoituksen Oscar-palkinnolla. "Sähinää, se sanoi" pohjautui Larnerin omaan romaaniin. Aikaisemmin hän oli toiminut muun muassa Eugene McCarthyn puheenkirjoittajana tämän pyrkiessä ehdokkaaksi vuoden 1968 presidentinvaaleissa.


title: Wojciech Łazarek

text: Wojciech Łazarek (s. 4. lokakuuta 1937) on puolalainen entinen jalkapallovalmentaja ja hyökkääjä. Lyhyeksi jääneen pelaajauransa jälkeen Łazarek teki mittavan uran valmentajana 1970-2000 -luvuilla. Hän toimi myös Puolan maajoukkueen päävalmentajana.


title: Wojciech Łazarek

text: Łódźissa syntynyt Łazarek aloitti peliuransa kotikaupunkinsa joukkueissa Start ja ŁKS Łódźissa. Hän edusti myös Lechia Gdanskia.


title: Wojciech Łazarek

text: Valmennusuransa hän aloitti 1968 Wybrzewan juniorijoukkueessa. Päävalmentajadebyyttinsä aikuisten tasolla hän teki 1971 MRKS Gdánskissa, josta siirtyi 1974 Lechia Gdanskin päävalmentajaksi. Hän valmensi useita pienempiä puolalaisjoukkueita, kunnes siirtyi vuonna 1980 KKS Lech Poznańin päävalmentajaksi. Lechissä hän teki lopullisen läpimurtonsa valmentajana luotstaten seuran ensimmäistä kertaa Puolan mestariksi kaudella 1982/83 ja toistaen tempun seuraavalla kaudella.


title: Wojciech Łazarek

text:
Lechistä Łazarek siirtyi lyhyeksi aikaa ruotsalaisen Trelleborgin peräsimeen, kunnes palasi kotimaahansa maajoukkuevalmentajaksi. Hän astui suuriin saappaisiin, sillä Antoni Piechniczek oli luotsannut maan MM-pronsille 1982. Łazarekin aikana Puola ei kuitenkaan selvinnyt arvokisoihin ja hän sai potkut 1989.
Maajoukkuepestinsä jälkeen Łazarek on valmentanut kotimaansa lisäksi Egyptissä, Israelissa ja Saudi-Arabiassa, mutta ilman suurempaa menestystä. Vuosina 2002–2004 hän toimi Sudanin maajoukkueen päävalmentajana voittaen CECAFA Cupin pronssia. Hän lopetti uransa Puolan kolmosdivisioonassa pelaavan Narew Ostrołękan päävalmentajana.


title: Kyyrölän kirkko

text: Kyyrölän Kristuksen temppeliintuomisen kirkko oli Kyyrölän ortodoksisen seurakunnan pääkirkko Kyyrölän kirkonkylässä, Suomen Neuvostoliitolle luovuttamalla alueella. Se sijaitsi Kyyrölän kunnan alueella vuoteen 1934 asti, jolloin kunta liitettiin Muolaan kuntaan. Arkkitehti N. J. Baranjevin suunnittelema tiilestä rakennettu päätytornillinen keskeiskirkko valmistui vuonna 1898 ja se oli yksi Suomen suurimmista ortodoksikirkoista. Kristuksen temppeliintuomisen muistolle pyhitetty kirkko oli järjestyksessä seurakunnan kolmas kirkko. Kyyrölän ensimmäinen vuonna 1725 rakennettu puukirkko paloi 1788 ja toinen vuonna 1803 valmistunut puurkirkko paloi vuonna 1894. Kyyrölän kirkko tuhoutui talvisodassa.


title: Kyyrölän kirkko

text: Kyyrölän kirkko oli malliltaan päätytornillinen keskeiskirkko. Se oli 35 metriä pitkä, 21 metriä leveä ja korkeutta kellotornin ristin huippuun oli 34 metriä. Kirkkosalin kattoi yksi suuri kupoli, jonka alaosan muodosti kahdeksankulmainen rautakatto. Rautakaton jokaisella sivulla oli pieni suippokaaripäätteinen ikkuna. Rautakaton yläpuolella oli sipulipäätteiseen lanterniiniin päättyvä keskuskupoli. Keskuskupolin räystäässä ja lanterniinin juuressa oli käytetty koristeena kokošnik-aihetta. Pääsisäänkäynti oli kellotornin alaosassa, jonka lisäksi kirkon kolmella muulla sivulla oli sivuovet. Kellotornin pohjakerros oli muodoltaan poikittainen suorakaide, jonka keskellä oli nelikulmainen keskikerros. Keskikerroksen yläpuolella ollut kellotasanne oli muodoltaan kahdeksankulmainen. Tornin kahdeksankulmainen telttakatto oli katettu nelikulmaisilla metallilevyillä pärekaton tavoin. Tornin huipulla oli sipulikupoli ja sen päällä risti. Kirkon tiiliseinät oli rapattu vaaleaksi, kupolit oli maalattu vihreiksi ja ristit oli kullattu.


title: Kyyrölän kirkko

text: Kyyrölän kirkkosali oli suunniteltu 1 200 hengelle. Kirkon lattia oli sementtimosaiikkia ja seinät oli rapattu sisältä vaaleiksi ja ne oli koristeltu muun muassa evankelistoja ja kerubeja kuvaavilla öljyvärimaalauksilla ja ornamentiikalla. Kirkon ikonostaasi oli kaksikerroksinen Sen alempaa kerrosta oli jäsennelty kierteisillä ¾ pylväillä ja listoilla. Kirkon tornissa oli yhdeksän kelloa, joista suurin painoi 2 850 kg.


title: Kyyrölän kirkko

text: Kyyrölän kirkko vaurioitui pahoin talvisodassa. Keskuskupoli sortui, etelänpuoleinen seinä ammuttiin puoliksi rikki, sisustus tuhoutui kokonaan ja kellotorni romahti. Nykyisin kirkosta ovat jäljellä vain nurmikosta esiin pistävät peruskivet. Talvisodan sytyttyä joutui Kyyrölä joulukuun ensimmäisenä päivänä 1939 pikaisen evakuoinnin kohteeksi, jossa ensisijalla oli väestön ja välttämättömien perustarvikkeiden evakuointi. Kirkollinen omaisuus oli tässä tilanteessa toissijaista. Joulukuun puolivälissä 1939 ja tammikuussa 1940 seurakunnan rintamalla ollut lukkari yhdessä eräiden muiden kyyröläläisten sotilaiden kanssa onnistui pelastamaan jo osittain romahtaneesta kirkosta ehtoolliskalustot, joitain ikoneja sekä osittain myös seurakunnan kirkonkirjat, jotka rovasti oli joulukuun alun evakuoinnin yhteydessä piilottanut kirkkoon.


title: Kyyrölän kirkko

text: Kyyrölän kirkosta saatiin pelastettua vain 22 pääasiassa pientä ikonia, mutta kaksikerroksinen ikonostaasi, alttaritaulu ja 73 erikokoista ikonia sen sijaan jäivät paikoilleen. Pelastetuista ikoneista on sijoitettuna Oulun ja Pielaveden seurakuntiin sekä Iisalmen evakkokeskukseen. Lisäksi historiallisesti arvokas pyhittäjä Antonia esittävä ikoni on sijoitettu Kirkkomuseoon.


title: Kyyrölän kirkko

text: Jatkosodan aikana kun menetetyt alueet vallattiin takaisin, pääsivät kyyröläläiset palaamaan kotiseudulleen. Ensitöikseen he raivasivat kirkon raunioiden keskelle väliaikaisen alttarin. Sittemmin väliaikaisena kirkkona käytettiin säilyneen pappilan salia. Kirkon jälleenrakentamista alettiin suunnitella, mutta uusi evakuointi vuonna 1944 teki tyhjiksi nämä suunnitelmat.


title: Kyyrölän kirkko

text: Hautausmaa oli vielä vuosina 1976 - 77 jäljellä, tosin pahasti metsittyneenä. Kirkon paikalla oli kivetty tasanne ja venäjänkielinen muistokivi.


title: Andrzej Strejlau

text: Andrzej Strejlau (s. 19. helmikuuta 1940) on puolalainen jalkapallovalmentaja ja entinen pelaaja. Hän on pelannut myös käsipalloa.


title: Andrzej Strejlau

text: Strejlau on tullut tunnetuksi jalkapallovalmentajana. Hän aloitti uransa vuonna 1971 Puolan alle 21-vuotiaiden maajoukkueen peräsimessä siirtyen 1975 seuratasolle Legia Varsovaan. Hän ei onnistunut voittamaan suurseuran kanssa Puolan mestaruutta. Hän siirtyi seurasta 1979 yhden kauden ajaksi Zagłębie Sosnowieciin.


title: Andrzej Strejlau

text: Vuonna 1982 Strejlau siirtyi Islantiin Knattspyrnufélagið Framiin , josta 1984 kreikkalaiseen Larissaan. Strejlau jatkoi seurassa maamiehensä Jacek Gmochin hyvää työtä ja voitti seuran kanssa Kreikan cupin mestaruuden 1985. Hän palasi Larissasta 1987 Legia Varsovaan, mutta mestaruus jäi jälleen saavuttamatta. Vuonna 1989 hänestä tuli Puolan maajoukkueen päävalmentaja, mutta hän ei onnistunut palauttamaan maata arvokisoihin ja sai lähteä 1993.


title: Andrzej Strejlau

text: Maajoukkuepestinsä jälkeen Strejlau toimi Zagłębie Lubinin ja kiinalaisen Shanghai Shenhuan päävalmentajana voittaen kaudella 1998 Kiinan cupin.


title: Andrzej Strejlau

text: Valmentajauransa jälkeen hän on toiminut Puolan jalkapalloliiton kurinpitovaliokunnassa.


title: Lesław Ćmikiewicz

text: Lesław Ćmikiewicz (s. 25. elokuuta 1948) on puolalainen jalkapallovalmentaja ja entinen keskikenttäpelaaja. Hän kuului urallaan Puolan maajoukkueen vakiomiehistöön ja oli voittamassa olympiakultaa 1972.


title: Lesław Ćmikiewicz

text: Ćmikiewicz aloitti pelaajauransa Śląsk Wrocławissa 1965. Hän edusti seuraa uransa alkuvuodet, kunnes siirtyi 1970 Legia Varsovaan. Ćmikiewicz vakiinnutti paikkansa keskikentällä ja oli debyyttikaudellaan mukana johdattamassa Legiaa Euroopan Cupissa puolivälieriin. Hän edusti seuraa koko vuosikymmenen ja voitti kaudella 1972/73 cupin mestaruuden. Vuonna 1979 hän siirtyi Legiasta Yhdysvaltoihin, jossa pelasi Indoor Socceer Leaguessa New York Arrowsissa ja Chicago Horizonissa.


title: Lesław Ćmikiewicz

text: Puolan maajoukkueessa Ćmikiewicz esiintyi vuosina 1970–79 kaikkiaan 57 kertaa. Hän oli mukana voittamassa olympiakultaa 1972 Münchenissä ja hopeaa neljä vuotta myöhemmin Montrealissa. Lisäksi hän kuului MM-pronssia 1974 voittaneeseen joukkueeseen.Pelaajauransa jälkeen Ćmikiewicz on toiminut valmentajana KS Górnik Zabrzessa, Puolan maajoukkueessa ja Tur Turekissa. Hän on toiminut myös Cracovia Krakovan apulaisvalmentajana.


title: Space Hulk

text: Space Hulk on Games Workshopin tekemä Warhammer 40,000 -maailmaan sijoittuva miniatyyrilautapeli. Alkuperäinen peli julkaistiin vuonna 1989 ja uudelleenjulkaisu vuonna 2009.


title: Space Hulk

text: Pelissä Space Marinet taistelevat jättimäisten avaruusalusten hylyissä Genestealereita vastaan. Näistä hylyistä käytetään nimitystä ”space hulk”, mistä pelin nimi on peräisin. Kun ihmisten asuttamaa avaruutta kohti havaitaan ajelehtivan Genestealereita täynnä oleva hylky, Space Marinet lähettävät Terminaattoriryhmänsä puhdistamaan tai tuhoamaan sen.


title: Space Hulk

text: "Space Hulk" voitti Origins Awardin parhaan fantasia- tai science fiction -lautapelin kategoriassa ja vuotta myöhemmin ilmestynyt "Deathwing"-lisäosa voitti saman palkinnon. Lautapelin pohjalta on julkaistu myös kolme tietokonepeliä, "Space Hulk" (1993), "" (1995) ja "Space Hulk" (2013).


title: Tarveteoria

text: Tarveteoria on mikä tahansa teoria, joka kuvaa ihmisen tarpeiden tyydyttämiseen liittävää käyttäytymistä.


title: Tarveteoria

text: Näitä ovat esimerkiksi Maslowin tarvehierarkia, Herzbergin motivaatio- ja hygieniateoria sekä McClellandin suoritusmotivaatioteoria. Tarpeet määritellään sisäisen epätasapainon tilaksi, joka saa ihmisen toimimaan tasapainon saavuttamiseksi. Tarpeiden suhteellinen voimakkuus ja niiden heilahtelut ohjaavat yksilön käyttäytymistä ja suoriutumishalukkuutta. Tarpeiden perusteoria on frustraatioteoria, jonka mukaan tarpeen tyydytys johtaa tarpeen vähenemiseen ja turhautuminen johtaa tarpeen kasvuun. Tästä teoriasta hieman moninaisempi on Alderferin ERG-teoria, joka myös täydentää Maslowin tarvehierarkiaa. Tarveteorioista uusimpia ovat McClellandin ja Alderferin motivaatioteoriat. Nämä edellä mainitut teoriat ovat puhtaasti tarveteorioita, ja näistä hieman poikkeava on Herzbergin kaksi-faktoriteoria.


title: Tarveteoria

text: Abraham Maslowin mukaan motivaation virittäjinä ovat erilaiset tarpeet,ja hänen mukaansa ihmisen perustarpeet voidaan jakaa viiteen luokkaan, jotka ovat


title: Tarveteoria

text: Nämä tarpeet ovat hierarkkisessa suhteessa toisiinsa, ja kun perustarpeet on tyydytetty, siirtyy ihminen hierarkiassa ylöspäin. Hierarkian alimmalla tasolla ovat fysiologiset tarpeet ja ylimmällä tasolla itsensä toteuttamisen tarpeet. Esimerkiksi jos ihmisellä on nälkä ja kylmä, hän ei ole kovin motivoitunut itsensä kehittämisestä tai luomistyöstä. Tai jos ihminen kokee itsensä uhatuksi ja turvattomaksi, ei häntä motivoi, vaikka muut osoittavat hänelle arvostusta. Jokaisella ihmisellä on kaikki nämä tarpeet, mutta ne korostuvat eri aikoina eri tavalla. Nykyihmisellä fysiologiset tarpeet tyydyttyvät lähinnä rahalla, mikä motivoi alemman palkkatason työssä, mutta kun perustarpeet on tyydytetty, palkan merkitys motivaattorina pienenee.


title: Tarveteoria

text: Fredrik Herzberg lähti tutkimuksissaan liikkeelle siitä, että ihmisellä on kaksi tarvejärjestelmää: perustarpeet välttää kipua ja tarve kasvaa ja kehittyä ihmisenä. Hän jaotteli vuosina 1959 - 1970 tutkimuksissaan työtyytyväisyyden kahteen osaan, motivaatiota lisääviin työtyytyväisyystekijöihin ja sitä laskeviin työtyytymättömyystekijöihin. Tutkimuksissaan hän löysi, että työtyytyväisyyttä lisäävät tekijät ovat eri tekijöitä kuin työtyytymättömyyttä lisäävät tekijät, ja ne ovat toisistaan riippumattomia. Työtyytyväisyyden vastakohta ei ole työtyytymättömyys vaan ei-työtyytyväisyys, ja työtyytymättömyyden vastakohta ei ole työtyytyväisyys vaan ei-työtyytymättömyys.


title: Tarveteoria

text: Motivaatiota lisäävät tekijät kuvaavat henkilön suhdetta siihen, mitä hän tekee ja motivaatiota alentavat tekijät taas suhdetta työympäristöön ja työoloihin. Työtyytymättömyystekijöitä kutsutaan hygieniatekijöiksi, ja ne ovat merkittäviä työympäristön ulkoisia tekijöitä, joista tärkeimpiä ovat yrityksen johto, hallinto, yrityspolitiikka, palkka, työolot, suhteet työkavereihin, asema ja turvallisuus. Nämä tekijät eivät hyvin hoidettuina juurikaan motivoi huippusuorituksiin, mutta lisäävät työtyytymättömyyttä huonosti hoidettuina. Esimerkiksi Herzbergin mukaan peruspalkka lisää runsaasti työtyytymättömyyttä huonosti hoidettuna, mutta hyvin hoidettunakin sen motivaatiovaikutus on suhteellisen pieni. Peruspalkka yksinään tyydyttää vain alemman tason tarpeita, ja kun ihmisen tulot kasvavat, sen merkitys pienenee, mutta jos se sidotaan tulokseen, siitä tulee menestyksen mittari, mikä lisää palkan merkitystä.


title: Tarveteoria

text: Työtyytyväisyystekijät ovat avain pitkäaikaisiin hyviin suorituksiin ja hyviin asenteisiin työtä kohtaan. Työtyytyväisyystekijät ovat sisäisiä motivaatiotekijöitä ja ylemmän tason tarpeita. Tärkeimpiä motivaatiotekijöitä Herzbergin mukaan työssä ovat saavutukset, saatu tunnustus, työ sinänsä, kokemus vastuusta, tunne oppimisesta, uramahdollisuudet ja kasvu. Näiden kokemusten varassa ihminen voi saada saavuttamisen riemua, innostavaa haastetta, tyydytystä ja onnistumista sekä arvostusta ja kiitosta. Parhaimmillaan työ mahdollistaa kehityksen ja sisäisen kasvun. Herzbergin mukaan motivaatiotekijät ratkaisevat, pyrkiikö ihminen työssään hyvään suoritukseen. Jos motivaatiotekijät puuttuvat, työntekijä työskentelee mekaanisesti ja heikoimmillaan menee aina sieltä, missä aita on matalin. Silloin, kun työ on yksitoikkoista ja rutiininomaista, joudutaan ylemmän tason tarpeet tyydyttämään jossakin muualla. Työtyytyväisyystekijöitä ovat ihmistä kehittävät ja osallistavat toimintatavat.


title: Tarveteoria

text: Clayton P. Alderfer lähti tutkimuksissaan Maslowin teoriasta liikkeelle, mutta vähensi tarveportaikon kolmitasoiseksi:


title: Tarveteoria

text: Teorian mukaan tarpeet eivät tyydyty missään hierarkkisessa järjestyksessä. Useampikin tarvetaso voi aktivoitua samanaikaisesti. Tarvetasolta toiselle ei siirrytä vain täyttymyskasvuprosessissa, vaan myös turhaumataantumaprosessissa eli frustraatiossa. Jos ylemmän tason tarpeen täyttäminen epäonnistuu, palataan konkreettisempiin tavoitteisiin. Ylemmän tason tarpeen tyydytyksen puute, tekee alemman tason tarpeet tärkeämmiksi. Mutta paluu alemman tason tarpeisiin on vain väliaikaista, sillä mahdollisuuksien mukaan ihminen pyrkii tyydyttämään ylemmän tason tarpeitaan. Jos kasvun tarve jää tyydyttämättä, keskittyy ihminen liittymisen tarpeiden tyydyttämiseen. Alderferin mukaan tavoitteiden saavuttaminen johtaa entistä korkeampien tavoitteiden saavuttamiseen ja epäonnistuessa siirrytään tyydyttämään muita tarpeita väliaikaisesti. Mitä enemmän ihminen tyydyttää kasvun tarpeitaan, sitä enemmän hän pyrkii kehittämään itseänsä.


title: Tarveteoria

text: David McClelland lähti tutkimaan motivaatiota tiiminsä kanssa pelkästään ylimmistä tarpeista, koska hänen mukaansa Maslowin perustarpeet ovat synnynnäisiä eivätkä opittuja. Hän jakoi siis tarpeet opittaviin ja synnynnäisiin, ja hänen tutkimuksensa keskittyvät vain opittavaan osaan. Hän jakoi tarpeet seuraavasti:


title: Tarveteoria

text: Joillakin ihmisillä on pakottava halu menestyä. He tavoittelevat mieluummin henkilökohtaista menestystä kuin siitä saatavia palkkiota. Tämä tarve on suoriutumisen tarve. McClellandin mukaan korkean suoriutumistarpeen omaavat henkilöt eroavat muista siten, että he haluavat tehdä asiat paremmin kuin ne on tehty aikaisemmin. Siksi he hakeutuvat tehtäviin, joissa he voivat olla henkilökohtaisesti vastuussa suorituksesta ja ratkaisujen keksimisestä. Tehtävästä saadaan nopeasti palautetta, joten he voivat nähdä kehityksensä suunnan. Nämä henkilöt eivät ole uhkapelureita: he ottavat vain tehtäviä, jotka eivät ole liian helppoja tai vaativia ja haluavat itse olla vastuussa kaikesta, jottei mikään jää sattuman varaan.


title: Tarveteoria

text: Ihmisillä, joilla on korkea vallan tarve, on halu olla ”johdossa”. He haluavat vaikuttaa ihmisiin, kontrolloida muita ja olla vaikutusvaltaisia. He hakeutuvat kilpailullisiin ja asemapohjaisiin tilanteisiin ja ovat enemmän huolissaan arvovaltansa kasvattamisesta kuin suorituksen tehokkuudesta. Korkean liittymisen tarpeen henkilöt haluavat olla pidettyjä ja muiden hyväksymiä. He hakeutuvat mieluummin tehtäviin, joissa tehdään yhteistyötä kuin kilpailullisiin tehtäviin. Heidän suosimissaan organisaatioissa päätökset tehdään korkeassa yhteisymmärryksessä.